Konsert Dondang Puitika Melaka Menyemarakkan Semangat Kemerdekaan

Untuk mendapatkan maklumat terkini, ikuti kami melalui Telegram

Melaka – Konsert Dondang Puitika Melaka pertama kalinya menemui penonton menerusi skrin di alam maya, bersempena sambutan Hari Kemerdekaan Malaysia yang ke-64, pada jam 9.00 malam 31 Ogos.

Program persembahan ini merupakan anjuran bersama Jabatan Kebudayan dan Kesenian Negera, Melaka (JKKN), Ikatan Persuratan Melayu, Dewan Bahasa dan Pustaka (DBP), Meja Poedjangga, serta Taman Mini Malaysia dan Mini ASEAN. Program persembahan bertujuan untuk menyuburkan rasa cinta pada seni warisan dan kebudayaan serta merancakkan kembali gelanggang kesenian negeri Melaka.

Konsert menampilkan sebilangan penyair terkenal negara, iaitu Zaen Kasturi (penerima SEA Write Award yang juga anak jati Melaka), dan Dr. Lim Swee Tin (penerima SEA Write Award). Penyair undangan lain yang turut terlibat, seperti Dr. Sastri Bakry dari Indonesia, Umar Uzair, Lin Haslinaz, Haji Rani Embi, Asmidar, dan ramai lagi. Persembahan pembukaan dilaksanakan oleh kumpulan kesenian JKKN Melaka.

Dilancarkan oleh Ketua Pengarah JKKN, Yang Berusaha Tuan Haji Mesran Mohd Yusof, beliau menyerlahkan rasa besar hati kepada Meja Poedjangga dan DBP serta agensi lain yang terlibat dalam menjayakan sebuah program pengimarahan semangat seni negara, serta mengalu-alukan para penggiat seni dan penyair yang terlibat memeriahkan pentas persembahan.

Turut memberikan ucaptama ialah Pengarah DBP Wilayah Selatan, Yang Berusaha Puan Norhafizah Mohamed Husin, yang menegaskan kepentingan memanfaatkan teknologi dalam usaha menyalurkan dan menyebarkan khazanah serta warisan budaya tempatan.

Selepas persembahan Silat Tari daripada Faks Abdullah serta Muzika Tari Cermin Mimpi daripada Kumpulan Kesenian JKKN Melaka, segmen Sentuhan Tradisi berlangsung, menyenaraikan enam agenda persembahan. Tuan Haji Rani Embi mendendangkan Dendangan Burdah dan Alunan Berendoi, diikuti persembahan daripada Tokoh Penggerak Budaya, Norliza Md. Yamin yang mendendangkan sebuah rejang berjudul “Rejang Kucing”, sebelum membuat persembahan “Nazam Arab” dengan iringan gendang berirama.

Sejurus itu, sebuah persembahan dondang puitis, Dondang Sayang Patriotik daripada Hairul Asraf pula dimainkan, sebelum menyusul persembahan duet Ilham Pujangga bersama-sama Norliza Md. Yamin. Segmen diakhiri dengan persembahan oleh penyanyi dan artis Asmidar, menyanyikan Embun Menitik dan disusuli dengan persembahan nyanyian Sireh Pinang dengan irama melodi kontemporari dan visual hitam putih.

Seterusnya, program diserikan lagi dengan Segmen Kenduri Puisi, upacara pendeklamasian puisi yang dimulakan oleh Umar Uzair dengan puisi berlagu “Cenderawasih” dan “Hasrat Sang Enggang”, Lin Haslinaz dengan “Kelopak Merdeka”, Aflieza Arshad dengan “Masihkah Kau Bermain Seruling”, dan Ahmad Zauawi Che Cop membaca “Mantera Ceritera Melaka”. Kemudian diikuti pula oleh Dr. Lim Swee Tin dengan “Mari Cipta Jalan Perdamaian”, disusuli pendeklamasian puisi “Jangan Gendang Bertingkah Lagi” oleh trio IPM, Idham, Malek dan Sufrei, seterusnya Isa Maarof dengan “Mengapa Harus Gendang Bertingkah”, dan penyair Zaen Kasturi dengan puisinya, “Ke Ruang Kartasis”.

Kenduri Puisi berlangsung lagi dengan pendeklamasian puisi oleh Mohd Noor (Jebat) dengan “Menyulam Busana Muafakat Bangsa”, lalu menampilkan pula penyair Indonesia Sastri Bakry dengan puisinya, “Kebenaran Tanpa Rasa Takut”. Akhirnya, Umar Uzair kembali dengan puisi lagu Rindu Membius Separuh Logikaku.

Program konsert tiba ke penghujung dengan tayangan visual penghargaan khas kepada Taman Mini Malaysia dan Mini ASEAN yang sudah 31 tahun berdiri dengan Tuan Haji Reni Embi mendeklamasikan sebuah puisi bertajuk “Rumah Pusaka Bonda”, sebelum ditutup oleh sebuah persembahan nyanyian patriotik Warisan dalam bahasa isyarat oleh Wan Kamlzaman, artis JKKN Melaka.

Tonton Konsert Dondang Puitika Melaka di sini.


Senandung Merdeka Himpunkan Johan Satu Malaysia

Shah Alam – Walaupun hanya dilangsungkan secara tertutup melalui pelantar Zoom, persembahan barisan johan deklamasi puisi yang ditampilkan dalam majlis ini umpama sebuah pentas yang gah dan berprestij. Begitulah acara Malam Baca Puisi Senandung Merdeka yang dianjurkan oleh Persatuan Penulis dan Kebajikan Negeri Selangor (KEMUDI) bersempena sambutan Hari Kemerdekaan Malaysia yang ke-64. Memilih tarikh 31 Ogos 2021, KEMUDI menampilkan 31 deklamator dari seluruh Malaysia, termasuk seorang yang berada di Tanah Besar China untuk sama-sama meraikan sambutan hari bersejarah buat rakyat Malaysia ini.

Majlis menampilkan nama-nama besar seperti Sasterawan Negara Dato’ Dr. Zurinah Hassan, Ainun Nasibah (Johan Deklamasi Sajak 64 Tahun Merdeka Tourism Perak 2021), Noorhisyam Razali (Johan Sayembara Deklamasi Puisi Selangor 2021), Perindu Seni atau PWI YOS Marzelan Md Jusoh (Johan Sayembara Deklamasi Puisi Angkatan Tentera Malaysia 2021), Che Su Deraman, Dayana Chacho, dan Lim Ah Nee.

Turut serta dalam acara ini ialah Adrine Sapari dari Pahang; [email protected] Zain dari Terengganu; Toh Chee Leong, Norulhuda Omar dan Oui Bin Sal dari Kelantan; Hanna Aleesya dan anak muridnya, Liu Xiyue dari Tanah Besar China; Noor Halizawati dari Kedah; Hilmi [email protected] Smile, Nur Fatihah LB Abdullah, dan Nurirfiney E Hairoland Fredo dari Sabah.

Tidak ketinggalan, acara ini turut disertai oleh Romaini Mustafa, Khadijah Ishak, Hafizan Jamal, Norasmah Mohd Basri, Muhammad Amir Akil, Azamin Itam, Ahmad Harun, Muhammad Saufi, Aya Rohaiyah, Prof [email protected] Wahid Abdul Halim, Rozita Mohamed Baki, Dr. Zainatul Shuhaida Abdull Rahman (pensyarah UiTM Puncak Alam), para ahli Toastmaster, Siti Nur [email protected] Merah, dan jawatankuasa KEMUDI, iaitu Abdul Hamid [email protected] Jebat, Jazlan Abdul Jalil (Bendahari KEMUDI), Nurul Syahida Hassan (Setiausaha KEMUDI), dan Haidzir Sham Masngat. Turut menyumbangkan video persembahan ialah peserta cilik, Jevien a/l Jayakumar dan Noor Iman Nor Azad. Persembahan penutup merupakan dendangan syair oleh Haidzir Sham berjudul “Hidup Berbakti” nukilan beliau sendiri.

Majlis ini merupakan program di bawah Biro Pembangunan Penulis Muda yang diketuai oleh Hj. Ismail Supandi. Acara bermula pada jam 9.00 malam dan berakhir pada jam 1.00 pagi. Dua orang pengacara, Harlym Yeo dan Zie Ismail telah menghidupkan Malam Baca Puisi dengan jayanya dan mewujudkan suasana yang santai. Program ini dibahagikan kepada lima segmen, dan dalam setiap segmen, persembahannya dibuat secara langsung oleh deklamator yang terlibat atau dirakam dahulu lalu diberikan awal kepada penganjur. Sebanyak 21 buah video rakaman diterima dan diputarkan.

Majlis ini bertujuan untuk menyemarakkan jiwa merdeka dan meraikan kemerdekaan negara selama 64 tahun. Keharmonian bangsa dapat dilihat apabila program ini disertai oleh tiga etnik terbesar Malaysia, iaitu Melayu, Cina dan India. Para penggiat sastera yang terlibat menyatakan hasrat mereka untuk meneruskan acara sebegini bagi melahirkan rasa cinta akan negara, terutamanya buat generasi muda.


Untuk mendapatkan maklumat terkini, ikuti kami melalui Telegram

Tulisan ini berdasarkan perkongsian Nur Adilla dalam Forum Menganyam Nusa: Sastera, Kemerdekaan dan Identiti Kebangsaan anjuran Kawah Buku dan Institut Nyala pada 30 Ogos 2021.

Dalam karya sastera terkini yang wujud dalam format yang lebih bendalir rentetan kemajuan media sosial, kita semakin menemui sastera yang digunakan sebagai ruang bebas untuk menyinggung pelbagai isu masyarakat moden …

Umum mengetahui tentang peranan dan karakter sastera dalam memugarkan gelora perjuangan merintis kemerdekaan. Pada tahun-tahun menjelang kemerdekaan Persekutuan Tanah Melayu pada tahun 1957, banyak penggiat sastera yang terlibat dalam membangkitkan semangat nasionalisme, anti-British, dan melacak persoalan kebudayaan bangsa. Namun, perbincangan tentang sastera dan kemerdekaan kerap terhenti setakat itu sahaja. Kini, setelah lebih daripada separuh abad Malaysia mencapai kemerdekaan, kita harus persoalkan pula peranan sastera dalam mengisi kemerdekaan negara kita. Dalam sejarah negara ini, sastera kita boleh dikira dinamik dalam memainkan peran yang mempengaruhi atau terpengaruh dengan pelbagai dimensi kemerdekaan, yang merangkumi sosial, politik, emosi dan undang-undang negara.

Sesungguhnya sejarah kesusasteraan moden kita adalah sejarah kesedaran secara keseluruhan tentang diri, tentang tradisi, tentang masyarakat dan tentang ikatan murni; baik dari segi keagamaan mahupun dari perspektif peradaban …

Shahnon Ahmad (1994), Dari Sini Hendak ke Mana?

Setelah kemerdekaan dicapai pada tahun 1957, permasalahan-permasalahan lain mula timbul. Mentadbir sebuah negara yang muda lela bukan kerja mudah. Masyarakat semakin tergumul dengan pelbagai kerenyahan organik atau tatanan politik partisan yang menguntungkan hanya beberapa orang. Interaksi sosial yang acap kali terikat dengan trauma penjajahan memaksa supaya wacana kemerdekaan dan anti-kolonial menjadi semakin mencapah dan menyeluruh.

Sebagai reaksi pada pergelutan masyarakat ini, karya sastera terus digunakan sebagai senjata untuk mempertajam kefahaman masyarakat tentang peri pentingnya pembebasan. Sastera memberi ruang untuk mengungkapkan pengalaman sosial masyarakat secara kreatif, dan lazimnya, realis. Hal ini dapat dilihat melalui ASAS 50, satu gerakan anak muda intelegensia yang begitu tekal berwacana dan menggunakan ketajaman pena untuk memperkasa keyakinan masyarakat ke arah pembebasan daripada kolonialisme.

Sedari sebelum kemerdekaan, penulis dan pemikir yang lahir (atau melahirkan) ASAS 50 terus menulis dan memberikan reaksi terhadap persoalan-persoalan masyarakat, namun tidak terlepas daripada mengkoreksi beberapa sektor sosial yang memerlukan penambahbaikan praksis. Misalnya, pembebasan emansipasi wanita yang dicanang dan dituntut dalam karya sastera beberapa penulis ASAS 50 tidak cukup untuk memperbetul ketidakadilan dan kekangan ruang bagi penulis wanita ketika itu untuk terus berkarya. Salmi Manja adalah antara nama yang selalu disebut-sebut sebagai penulis wanita yang terhimpit oleh kebobrokan budaya patriarki yang tidak sempat dikoreksi dalam ranah kesusasteraan tersebut.

Apabila negara semakin membangun mengikut neraca kapitalisme global, karya-karya sastera, terutamanya mulai dekad 1980-an, mula memugar persoalan hubungan ekonomi dan pembangunan masyarakat. Selain itu, masyarakat Melayu-Islam ketika itu mula melahirkan keresahan terhadap identiti diri dan bangsa yang dirasakan terkesan dengan pengaruh negara Barat, seperti Amerika Syarikat dan United Kingdom yang juga merupakan adikuasa dunia. Sastera yang membawa isu pertentangan antara budaya Timur/Islam dengan Barat semakin membugar ketika itu, sehingga melahirkan konsep sastera Islam dalam bahasa Melayu.

Ketika mencapai kemerdekaan, negara kita memiliki aspirasi yang mahu dipenuhi—sebuah masyarakat yang merdeka untuk menentukan hala tujunya sendiri. Namun, tidak mungkin pembebasan masyarakat mampu dicapai jika penindasan-penindasan dalam bentuk baharu, yang muncul selepas merdeka oleh orang kita sendiri tidak dikritik lewat karya sastera. Oleh sebab itu, kesedaran masyarakat terhadap penindasan-penindasan bentuk baharu ini perlu diberikan bahasa untuk memahaminya, supaya dapat dikenali dan dirasakan.

Dalam hal ini, kita jarang-jarang memperkatakan perihal kemerdekaan paradigma dalam kalangan peran-peran penting selain penulis sastera. Antaranya, editor, penterjemah, ahli akademi sastera, pelajar sastera, penerbit, serta pegawai agensi dan kementerian berkaitan sastera seperti di Dewan Bahasa dan Pustaka (DBP), Institut Terjemahan dan Buku Malaysia, Kementerian Pendidikan Malaysia, dan Kementerian Pelancongan Malaysia. Kesemua peran selain penulis ini juga berperanan dalam memastikan kejayaan sastera untuk sampai, dinikmati atau dimanfaati oleh pembaca kebanyakan. Apa yang bermasalah ialah jika peran ini (i) bukan daripada golongan pembaca dan pemikir tegar; (ii) suka menjajah paradigma penulis dan pembaca; serta (iii) tidak menggunakan kuasa dan sumber yang dipunyai (acap kali didanai oleh wang awam) untuk memenuhi tuntutan pemerkasaan ekosistem yang sihat untuk sastera. Kemerdekaan paradigma peran-peran ini perlu lebih dibahaskan dalam ruang-ruang yang lain.

Dalam karya sastera terkini yang wujud dalam format yang lebih bendalir rentetan kemajuan media sosial, kita semakin menemui sastera yang digunakan sebagai ruang bebas untuk menyinggung pelbagai isu masyarakat moden, seperti kesenjangan ekonomi dan perancangan bandar, ketidakadilan gender, pertentangan modenisasi dengan jati diri, serta mempersoal moraliti budaya Melayu atau Islam yang dicitakan dengan apa yang diamalkan. Dari sudut pandangan makro, sastera acap kali melaksanakan fungsinya untuk merakam dan membahasakan permasalahan masyarakat semasa, bahkan boleh juga dilihat sebagai manifestasi pengisian kemerdekaan paradigma sendiri. Namun begitu, adakah sastera Malaysia sebenarnya adil dalam perjuangan menuju kemerdekaan paradigma yang bebas dalam menyediakan ranah yang selesa bagi para pengkarya dan penikmat sastera?

Dalam situasi tertentu, pengarang seolah-olah cuba mengelakkan diri daripada memperkatakan isu-isu yang dianggap sebagai tidak sopan, tabu atau bersifat politik subversif. Hal ini dapat dikaitkan dengan situasi sosiobudaya yang melingkungi masyarakat Malaysia.

Norhayati Ab. Rahman (2012), Puitika Sastera Wanita Indonesia dan Malaysia

Kendati sastera betah untuk digunakan sebagai manifestasi kebebasan dan kemerdekaan paradigma, adakah sastera Malaysia benar-benar bebas dan merdeka? Persoalan ini mengingatkan kita pada keterpaksaan para penulis sewaktu zaman penjajah yang perlu menulis dengan pelbagai nama pena untuk melindungi diri daripada dikenal pasti oleh penjajah. Idea yang ditintakan oleh pemikir dan penulis sastera ketika itu dianggap radikal kerana menyemai citra pembebasan fizikal yang dianggap sebagai hasutan oleh para penjajah. Dalam konteks ini, kita jelas dapat melihat bagaimana wahana sastera mempengaruhi pemikiran zaman tetapi pada masa yang sama, cara sastera itu digerakkan pula dipengaruhi oleh undang-undang pentadbiran.

Kini, para penulis sastera tidak perlu berselindung di sebalik nama pena. Dalam dunia yang dipacu medium maya, konsep perlindungan identiti diri hampir hanya wujud sebagai teori semata-mata. Walau bagaimanapun, elemen-elemen yang dilihat mempengaruhi sastera seperti undang-undang rasmi berkaitan kebebasan berekspresi dan undang-undang tidak rasmi seperti budaya dan agama masih menggunakan acuan yang kemungkinan kurang selaras dek perubahan zaman yang pesat. Namun, evolusi persoalan tentang mengapa masih ada penulis pada mana-mana zaman yang memilih untuk menggunakan nama pena perlu juga diteliti. Barangkali penulis mahu membawa isu-isu yang dianggap sensitif, tabu dan sebagainya, tetapi terpaksa berdepan dengan banyak tekanan dari luar jika menggunakan nama sebenar. Perlindungan identiti dan nama pena ini juga boleh bersifat komersial. Contohnya, penulis cerita romantis lelaki biasanya akan menggunakan nama pena perempuan. Dalam kebanyakan kes perlindungan nama pena di Barat seperti J.K. Rowling, beliau memakai nama pena lelaki kerana diskriminasi dan sterotaip yang memberikan impak negatif kepada penulis perempuan sepertinya.

Di Malaysia kini, penulis hanya boleh beriltizam untuk menerbitkan karya di platform perdana dengan idea-idea “radikal”, semacam yang dilakukan pada zaman sebelum kemerdekaan dahulu. Kita maklumi, jika ada karya yang dianggap tidak berbudaya, terlalu sensitif atau tabu, akan awal-awal dicantas di pintu pagar penerbitan. Kayu ukur yang dipakai untuk menapis juga lazimnya subjektif dan tertakluk sepenuhnya pada kearifan penjaga pintu atau editor penerbitan sastera tersebut. Apabila hal ini terjadi berulang-ulang selama beberapa dekad lamanya, wujudlah pula bentuk penjajahan baharu dalam dunia sastera. Penulis yang sepatutnya berani, kreatif dan bebas untuk mengekspresikan seni akan mencantas sendiri karyanya yang kononnya berbaur “isu tabu dan sensitif”. Semakin terbiasa, para pengkarya mencari jalan lebih mudah dan wewenang untuk terus berekspresi, sekali gus kebungkaman dunia sastera menjadi natijah yang tidak dapat dielakkan lagi.

Sebagai contoh, karya subversif seperti SHIT dan Muntah oleh Shahnon Ahmad berjaya menembusi pasaran komersial, antara lain kerana status Shahnon sendiri yang sudah bergelar Sasterawan Negara serta pergolakan politikal masyarakat ketika itu. Oleh sebab keadaan pada hari ini yang lebih sukar untuk mengakomodasi karya-karya sebegini, maka para penulis mula menerbitkan karya secara mandiri (indie). Fenomena ini jugalah yang dapat dideduksikan sebagai cara peran komuniti sastera mengguna pakai ruang kebebasan dalam negara ini untuk terus berkreativiti. Kelahiran sebegitu banyak syarikat mandiri yang menerbitkan karya sastera dengan bonus kejayaan komersial ini juga merupakan respon pada kemahuan untuk membebaskan diri daripada kekakuan dan kebekuan bentuk dan tema sastera yang dituntut oleh pentadbir sastera negara.

Malangnya, perbicaraan mahkamah kedai kopi mengenai fenomena ini merumuskan, ada tuntutan mendesak kepada pentadbir sastera dan pemegang sumber sastera yang didanai wang awam ini untuk lekas berubah. Lantaran kegergasian institusi dan sumber dana yang selalu ada, pentadbir sastera negara mungkin terlalu selesa menangani isu sastera seadanya dan tidak termotivasi untuk melakukan sebarang rombakan pentadbiran. Penerbit karya sastera selepas merdeka yang pada mulanya merupakan agen pembebasan yang kreatif, kini turut terperangkap dan mengalami kerenjungan (ossified) susulan keselesaan ini. Mujur, suara-suara kritis yang dikira “tabu dan sensitif” itu tadi tidak berhenti, bahkan mencari cara baharu untuk menyebarluaskan idea dan ekspresi mereka.

Ketimbang kerenjungan institusi ini, adalah wajar juga untuk kita cuba mewacanakan persoalan ini, yakni tentang kemerdekaan keyakinan diri para pengkarya sastera. Sejauh manakah sastera ditadbir oleh undang-undang formal yang direka sebelum merdeka itu? Adakah keresahan dan kekhuatiran yang dirasai oleh pentadbir sastera terhadap letak duduk elemen “tabu dan sensitif” ini hanyalah ketakutan ilusi yang dibebankan sendiri (self-imposed)? Jika benar, para pentadbir sastera juga perlu menuntut kemerdekaan paradigma sesegeranya.

Misalnya sebelum ini, karya yang memaparkan watak wanita yang terang-terangan “feminis” selalu dipersetan sebagai tidak Islamis atau tidak cocok dengan Melayu lantas harus dicantas sebelum diterbitkan. Hal ini bagaimanapun semakin berubah kerana wacana tentang konsep sains sosial dalam pemerkasaan wanita ini terus diwacanakan dalam komuniti masyarakat sivil Malaysia. Ditambah pula dengan pemilihan Datuk Dr. Zurinah Hassan dan Datuk Dr. Siti Zainon Ismail sebagai Sasterawan Negara, kedua-dua tokoh sastera penting ini acap kali menyuguh kepentingan pemugaran isu pemerkasaan wanita dalam sastera, sepertimana kita menanggapi isu kemiskinan, pembangunan, ekonomi, ketidakadilan, dan pelbagai isu sosial lain.

Berlainan pula apabila kita melihat keragaman isu yang dibawa dalam sastera bukan bahasa Melayu di Malaysia yang jauh lebih dinamik dan segar untuk dinikmati. Apakah kerencaman pola isu dalam sastera tersebut disebabkan oleh bahasa-bahasa lain seperti bahasa Inggeris tidak terbeban dengan pengawasan rapi sekalian mekanikal negara? Ketidakfasihan pentadbir institusi negara dalam sesuatu bahasa, dalam konteks ini, telah memerdekakan penikmat bahasa tersebut untuk mempengaruhi dan dipengaruhi oleh seni sastera dengan sesungguh-sungguhnya dan semahu-mahunya.

Seperti cinta, terjemahan ada pancarobanya/Like love, translation is a complex challenge …

Lalita Sinha (2020), Other Voices, Other Choices: The challenge of Translating Malay Literature

Pembentukan identiti kebangsaan boleh difahami melalui sorotan karya sastera sedia ada. Sebagai negara yang dimakmurkan oleh pelbagai kaum dan agama, sastera yang ditulis di Malaysia mewah juga bahasanya dengan hasil karya rakyat Malaysia dalam bahasa Inggeris, Mandarin, Tamil, Iban, Kayan, Kelabit, Bidayuh, dan pelbagai lagi. Karya sastera bukan dalam bahasa Melayu (lazimnya asli ditulis atau telah diterjemahkan ke dalam bahasa Inggeris) pula bukan calang-calang dan telah banyak yang sudah menerima pengiktirafan antarabangsa dan diwacanakan oleh orang luar.

Nama-nama seperti Kulleh Grasi, Tash Aw, Tan Twan Eng, Saras Manikam, Hannah Alkaff, Shih-Li Kow, Joshua Kam, dan Ho Sok Fong adalah antara penulis sastera Malaysia yang telah menempa nama di luar negara. Penulisan mereka berkitar pelbagai isu yang rencam konteks berlatarkan Malaysia. Ada juga yang terang-terangan berjujur dengan masalah sosial massa dan menyinggung pelbagai isu yang mungkin dianggap “tabu dan sensitif” tadi. Andai kita menyarung jubah hipotesis ketakutan status quo dalam kalangan pentadbir sastera negara, terdapat kebarangkalian karya-karya tersebut tidak berpeluang atau sukar untuk diterbitkan jika ditulis dalam bahasa Melayu.

Walaupun penulis sastera bukan dalam bahasa Melayu ini merupakan rakyat atau keturunan Malaysia, dilihat adanya keraguan sistemik untuk merangkumkan sastera Malaysia yang ditulis dalam bahasa selain bahasa Melayu sebagai khazanah sastera negara. Kita lazim mendengar keresahan terhadap penggunaan bahasa Inggeris dan Mandarin misalnya, yang dilihat semakin mendominasi langgam komunikasi generasi yang lebih muda. Isu penggunaan bahasa Inggeris sebenarnya fenomena biasa bagi negara-negara Komanwel pascakolonial. Selain itu, penggunaan sesuatu bahasa seperti bahasa Inggeris dan Mandarin yang makin meluas ini juga disebabkan oleh kuasa ekonomi, politik dan media yang dimiliki oleh Amerika Syarikat dan China, yang juga negara adikuasa di pentas hubungan antarabangsa. Pun begitu, hal ini bukanlah bermaksud kita dengan wewenangnya tidak perlu kritikal terhadap kepolitikan bahasa di negara kita. Tetapi yang lebih penting ialah kesedaran untuk jujur dan ikhlas dalam mengembleng usaha bersama membangunkan identiti kebangsaan melalui sastera.

Memandangkan sastera juga wadah membina imaginasi dan kefahaman rentas masyarakat, adalah penting untuk kerja-kerja terjemahan dan pengiktirafan karya bukan bahasa Melayu sebagai khazanah sastera negara ini disegerakan oleh para pentadbir sastera negara. Kerja terjemahan atau memperkasa sastera penulisan dalam kalangan bukan Melayu dahulunya agak rancak. Dahulu, kita ada Hadiah Cerpen Maybank-DBP melalui siri Mercu yang mempertandingkan tulisan bukan Melayu yang menulis dalam bahasa Melayu. Hadiahnya lumayan dan berprestij bagi menggalakkan penyertaan dan penghasilan karya berkualiti. Baru-baru ini juga mujur, DBP dilihat cuba menghidupkan kembali usaha sebegini. Dari sudut pandang penggubalan dasar, usaha semacam pertandingan atau program eksklusif kepada bukan Melayu inilah sejenis dasar diskriminasi positif yang bertujuan untuk menambah minat dan kemahiran berbahasa Melayu dalam kalangan masyarakat minoriti.

Dalam konteks sastera beridentiti kebangsaan ini, terdapat beberapa isu lain yang perlu difikirkan dengan lebih lanjut. Pertama, komuniti sastera perlu sedar mengenai hubungan tidak seimbang antara satu kelompok masyarakat, lazimnya kelompok terbanyak yang mendominasi satu lagi kelompok masyarakat yang lain. Sebahagian daripada dominasi ini kemudiannya mempengaruhi cara kita melihat dan membentuk identiti kebangsaan negara. Tanpa kesedaran yang jujur oleh kelompok yang mendominasi itu, yang tidak terhad kepada bangsa, agama atau bahasa, sudah pastilah ketidakseimbangan ini boleh merosakkan pembinaan identiti kebangsaan yang adil dan tidak sihat. Sehubungan itu, cara kita menanggapi hal sastera kebangsaan perlu lebih dinamik dan mudah lentur jika kita ikhlas untuk membangun sebagai sebuah negara merdeka.

Bagi mencapai aspirasi kemerdekaan sastera yang dicitakan, berikut merupakan beberapa usaha yang boleh difikirkan bersama:

Malaysia mempunyai banyak potensi untuk dipengaruhi atau mempengaruhi sastera bagi tujuan kemerdekaan dan aspirasi kebangsaan. Sudah ada kesedaran sedari kemerdekaan berkaitan kepentingan sastera dan bahasa untuk pembangunan negara. Kesedaran inilah diterjemah antara lain, melalui bahasa rasmi dalam Perlembagaan Malaysia, peruntukan dana awam yang relatif signifikan kepada institusi dan agensi bahasa dan budaya seperti DBP dan Kementerian Kebudayaan Warisan dan Kesenian, serta pendedahan konstruktif untuk melahirkan sasterawan berkualiti melalui latihan, penganugerahan dan promosi karya. Secara organik pula, kesedaran sastera ini sudah begitu berakar dan semakin berkembang dalam kalangan penikmat dan peran sastera pelbagai bahasa.

Walaupun kita mungkin merasakan kurangnya fokus pentadbiran negara kepada agenda sastera, adalah penting juga untuk memastikan sumber manusia dalam ekosistem pentadbiran sastera negara ini berkualiti dan merdeka akalnya. Ruang sudah ada, meski sebagaimana sempit sekalipun, harus digunakan secara berintegriti dan bukan mengikut nafsu atau kesempitan akal sendiri. Kita tidak boleh lupa bahawa sastera pernah menjadi wahana penting memacu kemerdekaan fizikal negara. Selayaknya, sastera harus terus berkesinambungan, berkembang dan mampan sifatnya, saling mempengaruhi dan dipengaruhi oleh rakyat Malaysia yang merdeka sarwanya.

Nur Adilla Abd Rahim atau kini lebih mahu dikenali sebagai Nur Adilla pernah mewakili Malaysia untuk Bengkel MASTERA (Cerpen) pada tahun 2018, dan kini berkhidmat sebagai diplomat di Kementerian Luar Negeri.


Tiga Pendidik Ungguli Deklamasi Puisi Kemerdekaan Peringkat Negeri Perlis 2021

Untuk mendapatkan maklumat terkini, ikuti kami melalui Telegram

Kangar – Johan Sayembara Deklamasi Puisi Kemerdekaan ke-35 Peringkat Negeri Perlis telah dimenangi oleh Nor Fa’alina Abu Hassan, pensyarah Politeknik Tuanku Syed Sirajuddin, Pauh, yang mendeklamasikan puisi bertajuk “Citra Jiwa Merdeka” karya Abdul Karim Ghulam. Selain itu, Nor Fa’alina menerima wang tunai RM1000 sekali gus mewakili Perlis untuk ke Sayembara Deklamasi Puisi Kemerdekaan ke-35 Peringkat Kebangsaan 2021. Kehebatan deklamasi puisi beliau terserlah apabila Nor Fa’alina menampilkan gaya srikandi yang tangkas dengan busana pahlawan serba hitam.

Naib Johan pula disandang oleh Noryusri Mansor, guru Pendidikan Islam di SMK Syed Hassan yang mendeklamasikan puisi “Landskap Bangsa” karya Mohamad Saleeh Rahamad. Tempat ketiga pula dimenangi oleh Nor Nubailah Nasri, guru SMK Abi yang mendeklamasikan puisi bertajuk “Naratif Ogos Seorang Helang” karya Zainal Rashid Ahmad. Hadiah sagu hati dimenangi oleh dua peserta, Mohammad Firdaus Roslee dan Afifah Abdullah.

Sayembara Deklamasi Puisi Kemerdekaan ke-35 Peringkat Negeri Perlis telah berlangsung secara dalam talian menerusi Facebook rasmi Persatuan Penulis Perlis (3P) pada 15 Ogos 2021. Penganjuran sayembara deklamasi bagi peringkat akhir ini telah disertai oleh 11 orang peserta. Penganjurannya telah dijayakan oleh 3P dengan kerjasama Gabungan Persatuan Penulis Nasional Malaysia (GAPENA), Dewan Bahasa dan Pustaka (DBP) Wilayah Utara, Perbadanan Perpustakaan Awam Negeri Perlis (PPANPS), Majlis Kebudayaan Negeri Perlis (MKNP), dan Jabatan Pelajaran Negeri Perlis (JPNP).

Persatuan Penulis Perlis merupakan penggerak utama acara tahunan yang ditunggu-tunggu oleh pendeklamasi yang diadakan bersempena dengan sambutan bulan kemerdekaan pada setiap tahun. Sayembara kali ini telah dirasmikan oleh Yang Berhormat Puan Asmaiza Ahmad, Ahli Mesyuarat Kerajaan Negeri Perlis.

Pusingan awal sayembara bermula dari 15 Julai hingga 1 Ogos 2021, menyaksikan seramai 20 orang peserta terpilih untuk mendeklamasikan puisi menerusi rakaman video. Seterusnya, 20 rakaman video tersebut dinilai oleh barisan juri untuk melayakkan mereka ke peringkat akhir sayembara. Lebih membanggakan, acara kali ini turut disertai oleh pendeklamasi puisi kaum Cina dari Perlis, seperti Kam Yit Lan yang berjaya terpilih ke peringkat akhir dan Li Yin Yeap yang berjaya terpilih ke peringkat saringan.

Semoga penganjuran Sayembara Deklamasi Puisi Kemerdekaan ke-35 Peringkat Negeri Perlis terus melahirkan ramai pendeklamasi puisi, selain terus memartabatkan dunia puisi Melayu moden di Perlis.

Tonton persembahan penuh acara sayembara di sini.


Bukit Jingka Sakti: Rahsia Sebalik Lapis Makna Suara Hati Wanita

Shah Alam – Sasterawan Negara Datuk Dr. Siti Zainon Ismail ialah seniman, karyawan dan budayawan yang sering menyimpan rahsia di balik lapis-lapis makna bicara penanya. Beliau yang lahir di Gombak, Kuala Lumpur menyaksikan satu persatu pembangunan Kuala Lumpur yang berlaku begitu pesat di antara bukit Ulu Klang dan Batu Cave, sehingga sejarah seni budaya setempat kini hanya tinggal kenangan.

Suara hati dan kesayuan itu sering diluahkan dalam karya-karyanya. Nukilannya umpama ketakutan masa lalu yang dilukis dan ditumpahkan di atas kanvas penulisan yang mengandungi sejuta cerita dan pelbagai rasa. Siti Zainon juga antara penulis wanita yang kuat memperjuangkan citra wanita dalam karyanya. Justeru, membaca karya-karyanya umpama membaca masa silam, perjalanan kecendekiawan pemikirannya, penerokaan dan penjelajahannya di serata tempat dan dunia.

Sebagai ahli akademik, penyelidikan yang pernah dilakukan oleh beliau juga sering menjadi pengikat idea yang kuat untuk terus melahirkan karya-karya yang tinggi falsafah dan pemikiran. Kini, sekali lagi atas sumbangan beliau dalam bidang sastera, Dewan Bahasa dan Pustaka telah menerbitkan sebuah buku kumpulan cerpen terbaharunya, Bukit Jingga Sakti.

Buku ini ialah hasil cantuman terpilih 30 buah cerpen yang terkandung dalam kumpulan cerpen Seri Padma (DBP, 1984), Bunga Putik Putih (DBP, 1991) dan Jurai Palma (DBP, 2001). Siti Zainon berkongsi pengalaman dan proses penghasilan cerpen-cerpenya ini dalam Program Bicara Karya Siri 2 bersempena dengan program Dekad Membaca Kebangsaan yang dianjurkan oleh Perbadanan Perpustakaan Awam Selangor pada 27 Ogos yang lalu.

“Apabila keluar membuat penyelidikan, kita diransang oleh alam. Saat melihat sesuatu keadaan, otak saya sering ‘terpecal-pecal’. Idea yang datang bersaing antara melukis dengan menulis.

“Gabungan visual dan tekstual sangat penting, oleh kerana itu ada karya-karya saya disertakan dengan lukisan, kerana idea yang paling cepat untuk saya gambarkan tentang sesuatu yang dilihat, adalah melukis,” ujar Siti Zainon.

Menurut beliau lagi, Bukit Jingga Sakti ialah himpunan karya bertema alam sekitar. “Anehnya, apabila mereka datang lagi ke kawasan perbukitan, bukit batu dipugar, naik papan tanda projek perumahan, projek besar LRT dan kondominium mewah, malah nama profesor mereka ikut dicatat di papan iklan pembangunan sebagai salah seorang pakar perunding,” ujarnya lagi.

Selain itu, Siti Zainon turut mengongsikan pengalaman penyelidikannya melalui naskhah manuskrip lalu diangkat menjadi karya bernuansa perjuangan wanita yang kuat jiwa dan mandiri, tetapi tetap penuh kelembutan, halus pekerti dan bijak. Misalnya, kisah Laksamana Laut Kesultanan Acheh Malahayati, perjuangan Ibu Kartika Affandi (1934) dalam cerpennya “Atika, Sahabat Kami”, “Rimbun Jenjarum” kisah gaya hidup pelukis wanita bebas, “Daun Maple Akhir” dengan latar Australia, dan “Meena Pelangi”, juga berlatar antarabangsa (London) tentang adunan kisah realiti dan imaginasi pengumpul batik dan penari Jawa.

Ternyata, Siti Zainon tidak dapat meninggalkan ciri-ciri budayawannya kerana kesempatan setiap pengalamannya pasti diselitkan dalam karyanya. Kata Siti Zainon juga, karya-karyanya yang terlahir itu sering muncul di celah-celah keletihan.

Nisah Haron selaku moderator program turut membacakan cerpen Siti Zainon dari halaman tertentu, dalam sela beberapa minit sebagai promosi kepada pembaca, terutama khalayak yang belum sempat menikmati buah tangan Siti Zainon Ismail itu.

Beli kumpulan cerpen ini di sini. Tonton bual bicara buku ini di sini.


Gurinsya Amalan dan Kebajikan

Untuk mendapatkan maklumat terkini, ikuti kami melalui Telegram

Bukankah al-Quran isinya segala?
Allah tegaskan setiap kebenaran
Kisah kejadian hingga ke balasan
Diterangkan sifat-sifat orang beriman
Sembahlah Allah bukan disekutukan.

Bukankah aqidah itu keutamaan?
Tauhidkan Yang Esa zat tumpuan
Kepada-Nya makhluk mohon bantuan
Dia tidak beranak tidak diperanakkan
Tiada sekufu tiada setara sepadan.

Bukankah al-Quran tiada kekurangan?
Perkara keimanan amalan kehidupan
Betapa agungnya setiap firman
Untuk manusia terokai pedoman
Petunjuk taqwa hidayah Tuhan.

Bukankah jelas perintah seruan?
Kufurnya al-kafirun tidak mengalah
Jangan sembah yang mereka sembah
Mereka itu penyembah yang diolah
Syirik beribadah bertipu helah.

Bukankah qalamullah kalimah nuzul?
Diturunkan melalui Rasul pilihan-Nya
Lanjutkan kitab-kitab dahulu kala
Zabur Taurat Injil tujuannya sama
Aqidah tauhid kepada Yang Esa.

Bukankah Yahudi-Nasara agama samawi?
Turun di zamannya bagi kesejahteraan
Manusia tetap lakukan kezaliman
Nyata derhaka dalam keingkaran
Rasul-rasul ditentang terang-terangan.

Bukankah agama Allah hanya Islam?
Tidak berselisih agama Yahudi-Nasara
Ada kitab-kitab yang mereka terima
Lalu tahu yang sah kebenarannya
Ditolak oleh hasad dengki di dada.

Bukankah kekufuran mudah berleluasa?
Manusia terjebak nafikan keterangan
Amat suka berhujah bantah seruan
Nabi sampaikan oleh kerana kewajipan
Bagi Allahlah segeranya perhitungan.
Bukankah telah datang seruan Allah?
Wahai orang-orang yang beriman
Taatlah kamu kepada Tuhan
Taatkan para Rasul sebagai utusan
Taatkan Ulil-Amri pemerintah zaman.

Bukankah Allah berikan peringatan?
Tentang amal ibadah dan kebajikan
Jika berbantahan banyak perselisihan
Kembalilah kalian kepada al-Quran
Ambil pedoman Sunnah Junjungan.

Apakah di dunia manusia beriman?
Beramal beribadah kerana Tuhan
Sesama manusia berbuat kebajikan
Insafi akhirat itu hari perhitungan
Buat terbaik, baiklah kesudahan.

Apakah diingati asal usul kejadian?
Mula dari Adam sampai masakini
Asal manusia puncanya terbukti
Adam-Hawa pasangan suami isteri
Jangan dihilangkan iman di hati.

Apakah difahami manusia membiak?
Dari Adam-Hawa datangnya keturunan
Zuriat berkembang, lelaki perempuan
Alaf ini berbilion sudah jadi sebutan
Peliharalah silaturrahim kerana Tuhan.

Apakah hakikat kebajikan dan kebaktian?
Bolehkah dicapai sepenuh sempurna
Jika kedekut, diri bakhil, sayangi harta
Ada yang lebih tidak mahu berderma
Allah ketahui tiap sesuatu di sukma.

Apakah Pemurah Allah disangka?
Sifat kupit peluk harta benda
Berlambak banyak peroleh kurnia
Fikirkan bakhilnya lekat sentiasa
Dilihat di akhirat buruk baiknya.

Apakah makna kerjakan amal baik?
Suruhan-Nya hendaklah lakukan segera
Peroleh keampunan dalam redha
Demikian firman cara ke syurga
Seluas langit bumi tidak terhingga.

Apakah infaq itu sebahagian taqwa?
Ya, bertaqwa memang tersedia cara
Buat yang disuruh jauhi larangan-Nya
Pada mereka yang suka berderma
Senang susah bukan diambil masa.

Apakah lagi tanda taqwanya Muslim?
Ya, bertaqwa itu memang bawa citra
Salah satunya orang menahan marahnya
Salah silap orang mudah dimaafkannya
Siapa buat baik, Allah akan kasihinya.

Apakah lagi perilaku orang bertaqwa?
Semasa dilakukan perbuatan keji
Terjun gaung aniayai diri sendiri
Saat sedar segera mengingati Ilahi
Bermunajat mohon dosa diampuni.

Apakah harus pendaman hati?
Ingatlah Allah apa yang diperhati
Apa yang ada di langit dan bumi
Allah rahmati sesiapa dikehendaki
Dia menyeksa Dialah mengasihani.

Apakah amal ibadah wajib dipatuhi?
Antaranya sempurnakan Rukun Islam
Selain shahadatain dirikan sembahyang
Berpuasa Ramadan, zakat dihulurkan
Bila mampu, haji-umrah dikerjakan.

Apakah tanda keyakinan yang teguh?
Pegang Rukun Iman, tersurat tersirat
Percayakan Allah, Rasul, Kitab, Malaikat
Percayakan qada dan qadar, hari Akhirat
Ingati hidup tiba waktu riwayat tamat.

Apakah erti makan atau ambil riba?
Dalam jamu nafsu urusan mahu laba
Diamal yang diharamkan kaedahnya
Kejar faedah untung berlipat ganda
Amalan jahiliyah sejahat-jahat riba.

Apakah itu kuasa mengada meniada?
Tentulah Allah Yang Maha Kuasa
Di fikiranmu siapakah lebih berkuasa
Jika lenyap pendengaran dari telinga
Lenyap penglihatan mata menjadi buta.

Dimanakah baiknya selalu solat?
Hari-hari ke bulan berjejak tahun
Menginsafi dosa-dosa bertimbun
Lima waktu tidak ralat terhimpun
Patuhi suruhan berjiwa tamadun.

Di manakah baiknya selalu puasa?
Wajib sunat bulan hari diambil kira
Isnin Khamis hari putih terlaksana
Tekun tidak mipat ke usia tua
Niat  bertaqwa memenuhi dada.

Di manakah baiknya berzakat?
Zakat – sedekah amalan bestari
Ringan tangan hulurkan setiap hari
Hatta orang datang seawal pagi
Senyuman manis tangan memberi.

Di manakah baiknya Haji dan Umrah?
Tertunailah Rukun tegakkan agama
Apabila diri mampu sudah berupaya
Kunjungilah Mekah terbilangnya kota
Ziarahlah Madinah ambil barokahnya.

Baikkah orang suka beri nasihat?
Yang tidak tenteram ada teguran
Atas tingkah laku jelek perbuatan
Hukum dijaga dengan kemampuan
Nasihatkan yang keji cari arah jalan.

Baikkah orang harap limpah kurnia?
Diberikan lebih sebahagian kamu
Banyak harta tetapi tidak ilmu
Hasil kerja bukannya tidak tentu
Allah tahu apa tersimpan di kalbu.

Baikkah orang tunjukkan amal?
Diri berjubah dari pagi ke petang
Wanitanya tutup aurat malam siang
Ke mana saja jaga diri kenali orang
Akhlak bagus tahu kasih sayang.

Baikkah orang beramal ibadat?
Bangun tengah malam tidak mungkir
Solat tahajud sempurnakan witir
Solat tasbih solat hajat dan zikir
Bersihkan diri sucikan batin zahir.

Baikkah orang beramal ibadat?
Setiap masa ke masjid atau surau
Tekad istiqamah waktu dijangkau
Ke majlis ilmu dari hidup  merayau
Tidak sombong bagaikan Pak Malau.

Apakah cara amalkan tanggungjawab?
Warisi teladan ibu bapa kaum kerabat
Ukhuwah tolongi kesusahan diperhebat
Kekal tidak luput memberi nasihat
Langkah dakwah sederap tetap.

Apakah cara amalan soleh solehah?
Isteri taatkanlah Allah dan suami
Wajib dipelihara kehormatan diri
Ketika suami tiada di sebelah sisi
Jangan yang salah pula suami cari.

Apakah cara bina kesejahteraan?
Dorongkan rukun hidup aman damai
Nasihat berguna elakkan cerai-berai
Kerjakanlah kebajikan secara landai
Berbakti bantu orang dalam permai.

Apakah cara elakkan ujub riak takabbur?
Apabila timbul sombong rasa agah
Banggakan diri harta melimpah ruah
Jangan dibiarkan iman punah ranah
Mendabik dada akulah bukan sampah.

Apakah cara kukuhkan iman dan taqwa?
Buatlah apa disuruh jauhilah larangan
Agama tetapkan halal haram itu ajaran
Hukama ditanya siapakah seburuk insan
Dijawab lihatlah orang gendong kekejian.

Apakah cara kukuhkan iman dan taqwa?
Tanya diri siapakah orang yang baik
Rasa tanda buruk di dirinya berbelit
Waspadai hati tidak berbolak balik
Zikir bawa hati tenang tidak sakit.

Apakah Allah Pemaaf dan Pengampun?
Keras dosa di dada berbatu karang
Membesar di hati tidak berkurang
Jika tidak dirasakan Allah Penyayang
Ambillah tahu di mana diri kecundang.

Apakah manusia tahu saat diri ikhlas?
Di mana atau bilanya ikhlas datang
Kuat amal ibadat tidak kenal jurang
Buat kebajikan pada alang kepalang
Masa amalan diri tidak terkandang.

Apakah kerja kebajikan Allah terima?
Tidak siapa tahu yang mana satu
Bilakah masa dan di mana tertentu
Teruskanlah tanpa perlu menunggu
Kebajikan demi Tuhan Yang Satu.

Apakah cara ikhtiar di semua keadaan?
Mohonlah berlindung kepada  Tuhan
Tidak semua perkara dalam pengetahuan
Insaf diri banyak kelemahan kekurangan
Akan kerugian jikalau tiada keampunan.

Apakah dirasa orang lebih sempurna?
Kalau di bahtera selamat dipinta
Bukan azab yang amat pedihnya
Berkat kesenangan hidup di dunia
Pelihara diri dari tabiat tercela.

Bolehkah dikatakan kita paling buruk?
Ada kalangan manusia simpan fikiran
Sikap molek bersihkan dosa perbuatan
Comel amalan jadi saksi kebenaran
Padahnya buruk jika ingkari Tuhan.

Bolehkah kita katakan perbaiki diri?
Beriktikad tiada Tuhan selain daripada-Nya
Dari bahan-bahan bumi kita dijadikan-Nya
Tiada pergerakan makhluk melainkan kuasa-Nya
Perbaiki diri membantu orang lain sama.

Bolehkah kita wujudkan keikhlasan hati?
Teliti seruan kepada kaum terdahulu
Sembahlah kalian Allah Yang Satu
Kenapakah dibantah Rasul-rasulmu
Mereka pembawa penyuluh hala tuju.

Bagaimanakah diperoleh redha Allah?
Berikhtiar berdoa menaruh tawakal
Panjatkan harap dengan rasa tekal
Hidup bersama makmur terkawal
Perbuatan syirik jangan diamal .

Bagaimanakah latih diri jadi tawaduk?
Selalu mohon ampun pandang Allah
Aqidah dan tauhid yang tidak terbelah
Lawanlah ujub takabbur jangan beralah
Buangkan riyak sejauh-jauh arah.

Bagaimanakah kelembutan kasih sayang?
Hubungan sesama insan berikan salam
Salam sejahtera ke atas anda sekalian
Pupuk persahabatan perkukuh setiakawan
Jadikannya nilai budaya sebagai amalan.

Bagaimanakah menjadi lebih dewasa?
Awasi tidak pelik sewaktu bertindak
Cemas suasana sampai orang muak
Kelihatan perangai cara budak-budak
Suara terlolong seumpama badak.

Bagaimanakah elokkan tingkah laku?
Cari jalan petunjuk suruhan Allah
Rahmat-Nya sinar cahaya melimpah
Banyaknya eloknya mengubah tingkah
Ketepikan mazmumah ambil mahmudah.

Bagaimanakah dibawa sisa usia?
Pecahkanlah ruyung kaut sagunya
Itu hikmah madah orang tua-tua
Bijak pimpinan bawa orang bersama
Tumpang kasih gerak daya usaha.

Bagaimanakah dielak orang hiba?
Hatinya tidak sakit kerana kita
Kata atau tulisan tiada cerca
Maju mundur langkah bergaya
Sama bertahan angkara binasa.

Bagaimanakah dikenali Ulul Albab?
Sungguhlah pada kejadian langit bumi
Kebesaran Pencipta manusia renungi
Disaksikannya pada pertukaran hari
Malam siang bertukar tidak terperi.

Bagaimanakah dilihat segala tanda?
Seperti firman-Nya Dialah berkuasa
Ada tanda Bijaksana luas hemah-Nya
Orang-orang berakal memikirkannya
Tidak semua ini, Dia jadikan sia-sia.

Bagaimanakah dikelih setiap kejadian?
Manusia memandang mulut menyebut
Kenangi Allah waktu berdiri dan duduk
Berbaring mengiring buat hati runduk
Tidak lupa kerbau lembu itu bertanduk.

Bukankah harus perlu sikap diambil?
Tambahkan keimanan tidaklah jemu
Tidak bersimpang siur jalan tuju
Hati manusia hanya Allah tahu
Kembali pada-Nya jika terkeliru.

Bukankah pada fikiran manusia?
Tiba azab Allah tanpa menyangka
Atau secara terang datang menerpa
Tahu siapakah kelak akan binasa
Kaum penzalim pendusta derhaka.

Bukankah setiap bernyawa rasai mati?
Apabila roh meninggalkan badannya
Tiada lain kecuali tuju ke akhirat jua
Jika tidak terpedaya mewah dunia
Terhindar neraka ertinya ke syurga.

Penyampai Gurinsya I | Zafirah Bahiah Hassan

Penyampai Gurinsya II | Raihani Mohd Saaid

Baca proses kreatif ciptaan gurinsya di sini.


Gurinsya: Suatu Inovasi dalam Proses Kreatif

Untuk mendapatkan maklumat terkini, ikuti kami melalui Telegram

Atas pengalaman puisi yang panjang, A. Aziz Deraman memperkenalkan sebuah genre puisi tradisional yang inovatif, “gurindam syair” atau gurinsya.

Dalam kumpulan puisi persendirian saya, Cakna Budi yang diterbitkan oleh Pertubuhan Peradaban Melayu Malaysia Kelantan (PERADABAN), terdapat sebuah puisi berjudul “Sayangi Ibu Bapa”. Saya agak sukar untuk memberikan kategorinya. Adakah ia sajak atau gurindam atau syair. Ia seperti sebuah gurindam tetapi tidak seperti kelaziman tafsiran pada gurindam. Bukankah gurindam itu dimaksudkan kepada bentuk puisi yang terdiri daripada bait dua baris, manakala syair pula empat baris satu rangkap dengan isinya membawa berbagai-bagai pengajaran dan nasihat? Sajak pula lebih bebas, tiada ikatan aturan sebagaimana gurindam dan syair. Hal itu sudah menunjukkan suatu keunikan dalam proses kreatif sastera Melayu.

Pada masa kini, syair dan gurindam merupakan antara puisi tradisional yang agak terpinggir, sebagaimana masyarakat sedang melupakan nazam. Pada saya, puisi-puisi tradisional seperti syair dan gurindam perlu dihidupkan kembali. Pantun masih tetap bertahan, kekal dihayati dan ciptaannya masih berkembang melalui seni persembahan dikir barat, boria, ghazal, dondang sayang dan bermukun serta masih digunakan semasa diadakan sesuatu majlis. Juga ada bermacam program atau kegiatan yang dianjurkan oleh pelbagai institusi, organisasi dan pihak-pihak tertentu yang bertujuan untuk memajukan genre ini.

Idea menulis puisi “campuran” antara gurindam dengan syair ini terjadi agak spontan. Entah bagaimana cetusan ilhamnya boleh tiba. Ciptaannya memang berbentuk baharu. Ia tidaklah gurindam atau syair per se, tetapi gurindam dalam syair atau gurindam syair. Konsepnya semacam sama sebagaimana gurindam, biarpun tidak pada bentuknya. Ia tetap sebuah puisi, cuma mengambil adunan antara gurindam dengan syair, gabungan ciri-ciri gurindam. Ia tidak lagi dua baris, tetapi lima baris; ada unsur syair pada empat baris kemudian, iaitu sambungan pada permulaan di baris pertama.

Puisi bentuk ini saya anggap sebagai “suatu inovasi dalam proses kreatif” sendiri. Bentuk lima baris untuk satu rangkap itu mengambil baris pertamanya cara gurindam, dan diikuti empat baris bentuk syair lengkap, khususnya dari segi rimanya. Keutamaan jumlah perkataannya yang terbaik tetap empat patah. Sungguhpun begitu, ada kelonggaran sekiranya timbul keperluan, menggunakan tambahan kata untuk menjelaskan maksud, asalkan dengan suku kata yang pendek.

Dalam dunia persuratan Melayu, Raja Ali Haji menggunakan gurindam bagi menyampaikan fikiran dan nasihat kepada keluarga diraja agar menjauhkan sifat-sifat negatif atau tercela (mazmumah) dalam kehidupan (A. Aziz Deraman, Wacana Peradaban Malaysia, 2010:260). Misalnya dalam “Gurindam Dua Belas”, beliau menyebut:

Apabila banyak berkata-kata,
Di situlah jalan masuk dusta.

Apabila banyak berlebih-lebihan suka,
Itu tandanya hampirkan duka.

 Apabila banyak mencela orang,
Itu tandanya dirinya kurang.

Hampir sama dengan gurindam ialah nazam yang juga banyak menyelitkan nasihat dan kata pesan buat panduan hidup. Misalnya Pak Tenas Effendy, budayawan Melayu Riau-Indonesia, mentafsirkan beberapa tanda “Melayu” dan “kemelayuan” itu. Bagi beliau “Melayu”, antaranya ialah amalan cara hidup yang sederhana, tidak bermewah-mewah, dan mengimbangi kehidupan dunia dengan akhirat:

Apa tanda Melayu jati,
Bermewah-mewah dia tak sudi.

 Apa tanda Melayu jati,
Dunia akhirat hidup serasi.

 Apa tanda Melayu jati,
Tahu dunia akhirat mengerti.

 Apa tanda Melayu terpuji,
Hidup sederhana sampai mati.

Istilah memang boleh sahaja dicipta bersumberkan petunjuk daripada apa-apa yang ada dalam bahasa induk, yakni bahasa Melayu …

Trend menulis syair berputik di hati saya pada tahun 2013, lalu datang idea untuk mengubah “gurindam syair” ini. Syair pertama yang saya tulis ialah semasa perjalanan dari Kuala Lumpur ke Kota Bharu dan kemudiannya ke Kertih dan Kuantan pada 20–28 Jun 2013. Syair alam sekitar itu bertajuk “Jerebu Oh Jerebu”, diterbitkan dalam kumpulan puisi persendirian Gelora Nurani (ITBM, 2015) mengandungi 41 rangkap. Manakala dalam buku yang sama, sebuah syair agama berjudul “Ya” ada 12 rangkap, terhasil di Bandar Putra Permai pada 26–31 Julai 2013 (bersamaan 17–22 Ramadan 1434H). Di Majlis Agama Islam dan Adat Istiadat Melayu Kelantan (MAIK), yang saya menjadi Ahli Panel Penyelidikan dan Penerbitan MAIK dan Ahli Jawatankuasa Adat Istiadat MAIK (sejak tahun 2013), kami juga menerbitkan karya berbentuk syair, Syair Adat Istiadat Kesultanan Melayu Kelantan (2019).

Sewaktu saya menduduki Lembaga Pengarah, Pembangunan Wilayah Segi Tiga JENGKA di Pahang (1990), pihak pengurusan mereka menamakan Balai Orang Ramai sebagai “Balora”, dan di sana ada dewan dinamakan sebagai “Balora Mestika”. Istilah “pawagam” dicipta bagi akronim panggung wayang gambar semasa Allahyarham P. Ramlee sudah berpindah dari Singapura ke Studio Ulu Kelang. Cuba teliti rangkap-rangkap berikut dalam “Sayangi Ibu Bapa” yang saya anggap sebagai gurindam dalam syair, atau “gurindam syair”. Inilah yang saya namakan sebagai gurinsya:

Apakah tanda kita sayangi ibu bapa?
Adakah kerana kita selalu ziarahi kubur
Ketika rumput melata semakin subur
Dipotong dibersihkan dedaun yang gugur
Sedangkan iktibar di hati kian lebur.

Apakah yang sedang mereka harapkan?
Tentulah antara lain ada keampunan
Semoga anak-anak mohon rahmat Tuhan
Agar makbul-Nya jadi terbaik kurniaan
Dalam kembara menuju hari perhitungan.

Bukankah mati setiap makhluk bernyawa?
Tidak mati melainkan dengan izin-Nya
Itulah ketetapan sebagai ajalnya
Yang sudah tertentu masa ketika
Ada bahagian balasan buat semua.

Bentuk seperti di atas mungkin sahaja bermula dengan pertanyaan atau seumpamanya pada baris pertama, bebas rima. Empat baris yang mengekori mengambil rima syair sepenuhnya, dan menjadi kesatuan dalam rangkap yang sama. Saya terfikir untuk memberikannya satu istilah apabila menggabungkan unsur gurindam dan syair ini. Jika tidak, apakah jenis puisi sedemikian boleh dipanggil? Saya meneliti, perlunya ada satu dua pilihan akronimnya. Adakah ia akan menjadi ‘gurinsa’ (gurindam+sajak), ‘sasyarindam’ (sajak+syair+gurindam), ‘sagurindam’ (sajak+gurindam), atau ‘gurinsya’, yakni gurindam dalam syair (seperti yang dimaksudkan tadi). Lebih ringkas lagi ialah ‘gurindam syair’.

Ilham gurinsya saya yang terkini berjudul “Amalan dan Kebajikan”, tertulis di Kota Bharu pada 15–25 Jun 2021 sebanyak 60 rangkap. Gurindam syair ini mengambil tema agama yang membicarakan persoalan tauhid dan aqidah, keimanan dan taqwa, asal usul kejadian manusia, seruan dan tuntutan agama, rukun-rukun dalam Islam, amal ibadat, akhlak, kebajikan, Ulul Albab, dan ancaman balasan Allah SWT terhadap mereka yang kufur. Cuba teliti beberapa rangkap berikut:

Bukankah al-Quran isinya segala?
Allah tegaskan setiap kebenaran
Kisah kejadian hingga ke balasan
Diterangkan sifat-sifat orang beriman
Sembahlah Allah bukan disekutukan.

Bukankah agama di sisi Allah hanya Islam?
Tidak berselisih agama Yahudi-Nasara
Ada kitab-kitab yang mereka terima
Lalu tahu yang sah kebenarannya
Di tolak oleh hasad dengki di dada.

Bukankah Allah berikan peringatan?
Tentang amal ibadah dan kebajikan
Jika berbantahan banyak perselisihan
Kembalilah kalian kepada al-Quran
Ambil pedoman Sunnah Junjungan.

Apakah itu kuasa mengada meniada?
Tentulah Allah Yang Maha Kuasa
Di fikiranmu siapakah lebih berkuasa
Jika lenyap pendengaran dari telinga
Lenyap penglihatan mata menjadi buta.

Di manakah baiknya Haji dan Umrah?
Tertunailah Rukun tegakkan agama
Apabila diri mampu sudah berupaya
Kunjungilah Mekah terbilangnya kota
Ziarahlah Madinah ambil barokahnya.

Bukankah setiap bernyawa rasai mati?
Apabila roh meninggalkan badannya
Tiada lain kecuali tuju ke akhirat jua
Jika tidak terpedaya mewah dunia
Terhindar neraka ertinya ke syurga.

Istilah memang boleh sahaja dicipta bersumberkan petunjuk daripada apa-apa yang ada dalam bahasa induk, yakni bahasa Melayu atau jika tiada, dirujuk pada bahasa rakyat asal di negara sendiri atau serantau, bahasa-bahasa daerah dan daripada mana-mana dialek Melayu. Maka atas prinsip yang sama ini, saya bercadang memilih kata ‘gurinsya’ (gurindam syair, yakni gurindam dalam syair) untuk puisi berbentuk begini. Hal ini saya serahkan juga kepada pandangan pemikir atau sarjana sastera bagi menetapkan satu istilahnya. Wallahualam.

Baca gurindam syair terbaharu beliau, “Gurinsya Amalan dan Kebajikan”.

A. Aziz Deraman atau Dato’ Haji Abdul Aziz Deraman pernah berkhidmat sebagai Ketua Pengarah Dewan Bahasa dan Pustaka (1994–2004) dan kini merupakan Presiden Pertubuhan Peradaban Melayu Malaysia Kelantan (PERADABAN). Antara karya bukunya termasuklah kumpulan puisi Bahtera Madani (DBP, 2001), Kau dan Aku (DBP, 2004), Suara Gunung Kehidupan (DBP, 2014), Gelora Nurani (ITBM,2015), kumpulan esei Tamadun Melayu dan Pembinaan Bangsa Malaysia (DBP, 2002) dan Geger Sokmo (Buku Prima, 2011).


Pengisian Kemerdekaan dalam Minda Penulis Pascamerdeka

Untuk mendapatkan maklumat terkini, ikuti kami melalui Telegram

Sebilangan pihak akan bersetuju dengan kemerdekaan yang didefinisikan oleh Sasterawan Negara (SN) Dato’ Dr. Anwar Ridhwan bahawa kemerdekaan yang diangkat dan diwacanakan secara umum biasanya merupakan kemerdekaan politik. Dalam hal ini, wujudnya satu kuasa besar yang menjajah satu wilayah, dan kegiatan anak watan yang berjuang membebaskan wilayah mereka daripada cengkaman kuasa penjajahan itu. Namun begitu, Anwar Ridhwan lebih cenderung untuk melihat sebuah kemerdekaan sebenar dalam kehidupan manusia yang lebih rumit, dan perjalanannya memakan tempoh yang sangat panjang dan berterusan.

Sastera dan kemerdekaan kadang-kadang dilihat sebagai entiti yang rapat dan bergerak sama, namun dari sudut perspektif lain pula, ada polemik yang berbeza rona, pemikiran dan kegiatannya, yang memainkan peranan menentukan titik temu antara unsur kesusateraan dengan kemerdekaan.

Siri Wacana PENA minggu kelapan kali ini melalui tajuk “Sastera dan Kemerdekaan, Di Mana Titik Pertemuan?” membincangkan hal ini, dengan dua panel undangan, SN Dato’ Dr. Anwar Ridhan, penerima SEA Write Award Datuk Jasni Matlani, dan Dr. Mohamad Saleeh Rahamad sebagai panel tetap. Wacana ini dikendalikan oleh Mohd Khair Ngadiron.

Seterusnya, Saleeh Rahamad memberikan respons terhadap pendapat Anwar tentang kemerdekaan dengan menganggap bahawa dari sudut falsafah, manusia boleh memegang rasa kemerdekaan apabila mereka berjaya mengungkapkan kebenaran mutlak, seperti berani untuk bersikap berani tanpa rasa takut pada undang-undang, sekatan ekonomi dan kekangan sosial.

Menurut Jasni Matlani pula, sastera memang mempunyai peranan besar dalam kemerdekaan, melihat sejarah prakemerdekaan, ranah penulisan ketika itu banyak memainkan peran untuk menyuarakan semangat patriotik dan cinta kebangsaan kepada khalayak.

“Cuma pelaksanaannya hari ini sedikit terkekang. Malaysia mempunyai rutin tahunan, rutin untuk menulis dengan tema kemerdekaan hanya apabila tiba pada satu musim yang tertentu, iaitu musim kemerdekaan,” tambah Jasni.

Saleeh juga bersetuju dengan perkaitan antara sastera dengan merdeka. Dengan menginjak semula ke ranah tradisional, katanya, “Kegiatan penulis untuk berkarya dengan sifat kemerdekaan sudah muncul sejak dahulu. Sastera tradisional mempunyai karya yang dihasilkan dengan sangat halus untuk mengkritik, yang ketika itu ialah  zaman feudal.

“Naskhah yang dihasilkan ketika itu menampakkan pemikiran feudalisme yang masih pekat. Namun, pengarangnya berhati-hati untuk menyampaikan ideologi melawan feudal. Kekangan ini juga sebenarnya menghasilkan satu stimulus atau perangsang untuk penulis menghasilkan karya yang lebih berstrategi. Itulah sebab lahirnya karya yang menyembunyikan perlawanan terhadap feudal,” sambung Saleeh.

Bagi membesarkan lagi ranah wacana, Anwar Ridhwan mengaitkan kemerdekaan dan sastera sebagai dua unsur yang tidak bertemu, “Kemerdekaan ini bersifat panjang, kerana ia tidak melibatkan politik semata-mata, Ia luas, untuk mencari sukma, mencari keberanian, hala dan arah tuju masa depan kita, kerana ia adalah satu perjalanan, bukan destinasi.”

Menerusi wacana ini, Anwar mengatakan yang memang wujud kegiatan sasterawan berkarya dengan hasrat negara yang akan merdeka. Namun beliau menegaskan, kedua-dua unsur ini bergerak selari namun tidak bertemu.

Merdeka politik telah dicapai pada 31 Ogos, namun kemerdekaan untuk penulis adalah dengan melihat maslahat umat dijaga oleh pemimpin dan pentadbir setelah peristiwa kemerdekaan 31 Ogos itu, yang beliau anggap sebagai kegiatan penghasilan naskhah sastera untuk mengisi kemerdekaan.

Bagi Saleeh pula, pemikiran sastera selepas merdeka bercambah tinggi dalam kalangan masyarakat Malaysia yang mula membuka peluang rakyatnya untuk menuntut di menara gading.

“Banyak sasterawan kontemporari sekarang juga sudah menghasilkan karya dengan pengisian kemerdekaan, tapi bukan untuk merdeka daripada penjajah. Mereka menghasilkan karya yang berisi kemerdekaan pemikiran, untuk merdeka daripada penjajahan minda, dalam bentuk perlawanan budaya. Hal ini dapat ditemui dalam karya Rebecca Ilham, Ruhaini Matdarin, Sri Rahayu, dan ramai lagi,” ujar Saleeh.

Bgainya. itulah pentingnya sistem pendidikan negara. Sebelum merdeka dan awal merdeka, pendidikan sastera ketika itu meluas, melahirkan banyak bakat dan tukang sastera yang hebat, dan kebanyakannya berasal dari luar bandar. Mereka menjadikan isu-isu kemanusiaan, seperti kekurangan kemudahan dan kelemahan negara diangkat melalui sastera. Anwar Ridhwan menanggap, itu sebabnya pengisian kemerdekaan menjadi satu isu yang sangat rapat dengan sastera dalam ranah pascakemerdekaan.

“Setelah pendidikan negara kita berkembang, kita melihat pergerakan pendidikan berubah, memisahkan secara terang antara bidang humanis dengan bidang sains, sekali gus memisahkan bidang sastera dengan bidang sains.” ujar Anwar.

Jasni Matlani menghidangkan sebuah solusi jangka masa panjang untuk menyuburkan semangat sastera yang merdeka pada khalayak. Beliau menekan kepentingan peranan pentadbir yang memegang polisi dalam perkembangan bahasa dan sastera negara, namun tidaklah bergantung pada mereka sahaja untuk memulakan langkah. Sebaliknya, karyawan dan sasterawan juga perlu memainkan peranan untuk berkarya dengan gagasan merdeka yang berani.

“Penulis menulis bukan untuk menyelesaikan masalah, tapi untuk menyuarakan rasa hati supaya kekhuatiran mereka dapat disampaikan kepada khalayak ramai dan mereka yang boleh merubah polisi,” ujar Jasni.


Kosmopolitan Pasca COVID-19

Untuk mendapatkan maklumat terkini, ikuti kami melalui Telegram

S.M. Zakir mengikatkan cerpen “Dunia adalah Sebuah Apartmen”, konsep Panopticon dan Orwellian, serta filem The Matrix untuk menampilkan perkara yang mungkin dan akan terjadi selepas norma COVID-19.

Ketika cerpen “Dunia adalah Sebuah Apartmen” Anwar Ridhwan diterbitkan dalam Dewan Sastera Mac 1973, apa yang disaksikan dari mata kasar ialah gambaran kehidupan kosmopolitan yang dijustifikasikan secara negatif melalui kehidupan yang melanggar susila. Tetapi dari sudut yang lain, dapat dilihat dunia itu terbentuk seakan-akan sebuah apartmen; iaitu sebuah kehidupan yang tersusun berkotak-kotak dengan rapi, akur dan patuh. Lebih daripada itu, ia seperti dikawal oleh struktur sistem yang ketat. Sepertimana yang dibayangkan oleh Agnes dalam kata-katanya, “Hidup di apartmen bertingkat-tingkat ini tidak ubah bagai hidup di dalam penjara, tetapi adalah baik dari hidup penuh angan-angan tanpa peraturan.”

Di sini, ia memperlihatkan sistem yang mengawal kehidupan manusia. Bagaimana jika kita melihat bahawa pergerakan manusia diperhatikan dari menara pengawal oleh pengawal yang tidak kelihatan. Pada peringkat kedua, subjek dibentuk untuk mengikut norma yang ditetapkan dalam sistem melalui pendidikan, kerjaya dan pergaulan sosial. Peringkat akhir ialah pemeriksaan, yakni subjek diberitahu tentang status mereka dan apa yang patut mereka lakukan untuk mengekalkan mereka sebagai warga yang “sihat”. Pemberitahuan ini bukan dilakukan secara langsung tetapi melalui kempen, malah propaganda yang dipantakkan saban hari.

Kiasan ini sebenarnya muncul daripada pemikiran Jeremy Bentham yang kemudian dikembangkan oleh Michel Foucault yang membangunkan konsep Panopticon. Tidak aneh sebenarnya untuk melihat reka bentuk yang dikemukakan oleh Bentham tentang masyarakat di bawah kawalan negara bersifat bangunan yang diawasi oleh menara peninjau yang melihat semua pergerakan subjek dalam perimeter yang dikuasai. Hal ini kerana, tulisan Bentham yang mengagumi Revolusi Perancis sejak awal lagi menyatakan “semua undang-undang berniat jahat, kerana semua undang-undang melanggar kebebasan”.

Sementara Foucault mengembangkan konsep Panopticon dengan melihat sikap kekuasaan yang mengatur segala-galanya untuk dipatuhi. Panopticon berbentuk sistem yang bergerak dalam aturan tetap, dan mempunyai kaedah yang tersendiri dalam mendapatkan kepatuhan. Sebagai contoh, penghuni sebuah apartmen perlu mempunyai pas untuk keluar masuk, tanpa pas mereka tidak boleh keluar masuk. Untuk mendapatkan pas mereka perlu mengikut peraturan lain, seperti membayar yuran penyelenggaraan setiap bulan. Maka, setiap peraturan berkaitan dengan peraturan lain memerlukan mereka bekerja untuk mematuhinya. Hal ini memperlihatkan tentang kawalan, normalisasi dan pemeriksaan tidak kelihatan atau halimunan yang berupa sistem.

Apa yang dibawa oleh Bentham dan kemudian Foucault berada sebilik dengan fikiran Orwellian, yang melihat sistem sebagai kekuasaan fundamental yang bersifat drakonian. Apabila filem The Matrix oleh adik-beradik Wachowski yang diterbitkan pada tahun 1999, penampilannya kekal membawakan sisi pandang Orwellian, namun melihat daripada medium yang berbeza, yakni peralihan kepada dunia simulacrum. Watak utamanya, Neo, difahamkan bahawa The Matrix ialah sistem, dan sistem itu musuh. Manusia-manusia bergerak dan bekerja dalam keterikatan dengan sistem lalu perlu disedarkan akan penindasan sistem, namun pada masa yang sama, mereka juga merupakan sebahagian daripada sistem. Sebahagian besar daripada mereka bergantung sepenuhnya pada sistem sehingga dilumpuhkan daripada melihat kebenaran di luar sistem. The Matrix masih berupa sebuah naratif penentangan terhadap sistem.

Doktrin dan aliran terhadap sistem dan kekuasaan ini merujuk dunia kosmopolitan, yang mengisi kehidupan kosmopolitan. Ya, dunia sebuah apartmen itu. Namun, pandemik COVID-19 telah mengubah sisi pandang yang melihat sistem sebagai musuh. Sistem yang dilihat sebagai berkuasa telah runtuh. Perimeter kawalan pecah dan individu bercelidaran menanggung nasibnya sendiri. Pasca COVID-19 dilihat akan membawa naratif baharu kosmopolitan. Sistem perlahan-lahan runtuh, dan menumbuhkan anomi, iaitu penyimpangan normal atau keruntuhan etika ke arah kecelaruan, dan mendekati anarki. Anomi ini ialah media sosial, sebuah ruang keruntuhan etika masyarakat yang menyerang apa-apa sahaja, kerana setiap individu bebas menyatakan pandangan di ruang awam – tanpa kejelasan benar atau salah. Anomi media sosial ini melahirkan apa yang dikatakan sebagai nation of naysayers.

Era pasca COVID-19 akan melahirkan sebuah kosmopolitan yang baharu. Era ini bukan lagi sebuah kosmopolitan yang dicengkam oleh kekuasaan sistem, tetapi kosmopolitan yang bercelaru dengan keruntuhan etika dalam gelombang media sosial yang tidak terkawal. Masyarakat menjadi terlalu cerdik dalam kedunguan mereka. Sisi pandang Orwellian dan Panopticon tidak lagi terpakai. Fenomena ini mungkin mengulangi sejarah pasca Revolusi Perancis yang menyaksikan anarki rakyat yang bingung oleh politik para reformis daripada kaum Parisan-Jacobin. Akhirnya, bersilih ganti kehilangan kepala di gilotin. Pasca COVID-19 ialah pasca Revolusi Perancis dalam wajah dan karakter yang baharu. Individu tidak kehilangan kepalanya di gilotin tetapi di media sosial.

Maka ketika itu, masyarakat akan memikirkan kembali tentang perlunya sistem dan kekuasaan sekukuh 1984 George Orwell, atau setidak-tidak merindukan dunia yang didambakan oleh Agnes, “Hidup di apartmen bertingkat-tingkat ini tidak ubah bagai hidup di dalam penjara, tetapi adalah baik dari hidup penuh angan-angan (keruntuhan etika) tanpa peraturan.” Kita akhirnya mungkin akan memilih “dunia sebuah apartmen” yang dikawal oleh sistem Panopticon yang kukuh daripada bercelidaran di dunia Neo yang menerobos dalam doket-doket jaringan maya untuk menghancurkan The Matrix dalam kosmopolitan pasca COVID-19.

Cerpen “Dunia adalah Sebuah Apartmen” tinggal di kumpulan cerpen Parasit dan Sesudah Perang. Jika berminat untuk berkunjung, beli di sini.

S.M. Zakir atau nama penuhnya Syed Mohd Zakir bin Syed Othman dilahirkan pada 4 Februari 1969 di Kota Bharu, Kelantan. Beliau memulakan kerjaya dalam industri media sebelum menjadi penulis sepenuh masa pada tahun 2000. Sepanjang berkarya, S.M. Zakir telah menerima banyak hadiah dan anugerah sastera, seperti Hadiah Sastera Malaysia 1994/1995 bagi kumpulan cerpen Merengkuh Langit (DBP, 1995) dan Anugerah Sastera Negeri Kelantan bagi kumpulan cerpen Sekuntum Kembang di Sayap Jibrail (Pustaka Nusa, 2001), selain Hadiah Sastera Perdana Malaysia, Hadiah Sastera Kumpulan Utusan, Hadiah Sastera Utusan-ExxonMobil, Hadiah Sastera DBP-Maybank, Hadiah Sastera 100 tahun Kuala Lumpur DBP-DBPKL, Hadiah Formula Malaysia, dan Anugerah GAFIM (kritikan filem). Beliau juga telah dinobatkan sebagai penerima Anugerah Sasterawan Muda Mastera 2010 dan penerima SEA Write Awards (Malaysia) 2011.


Majlis Penangguhan DBK dan DMK Peringkat JPA dan MAMPU Tahun 2022

Putrajaya – Usaha memartabatkan dan menyemarakkan bahasa dan kesusasteraan Melayu memerlukan pelibatan dan komitmen semua pihak. Menurut YBhg. Dato’ Ts. Kamel Mohamad, Timbalan Ketua Pengarah Perkhidmatan Awam (Operasi), sinergi strategik agensi pusat bersama-sama Dewan Bahasa dan Pustaka (DBP) dalam penganjuran pelbagai program sama ada yang bersifat kreatif, mahupun bukan kreatif amatlah penting.

“Harapan kita supaya inisiatif ini dapat mengemukakan suatu wahana ilmu yang dinamik untuk disajikan kepada masyarakat, khususnya kakitangan awam,” katanya semasa merasmikan Majlis Penangguhan Dekad Bahasa Kebangsaan dan Dekad Membaca Kebangsaan Peringkat Jabatan Perkhidmatan Awam (JPA) dan Unit Pemodenan Tadbiran dan Perancangan Pengurusan Malaysia (MAMPU) Tahun 2022 pada hari ini.

Majlis yang bertemakan pemerkasaan bahasa kebangsaan ini merupakan majlis kemuncak bagi program Dekad Bahasa Kebangsaan (DBK) dan Dekad Membaca Kebangsaan (DMK) peringkat JPA dan MAMPU dengan kerjasama DBP bagi tahun 2022.

Sebanyak lima pertandingan telah dianjurkan pada peringkat JPA dan MAMPU, iaitu pesta pantun, pertandingan fotografi, teka silang kata, mencipta poster dan sudut bacaan terbaik. Tahniah kepada semua pemenang pertandingan.


Setelah Terbina Keyakinan

Untuk mendapatkan maklumat terkini, ikuti kami melalui Telegram

Pagi itu aku tiba di sebuah perpustakaan
Kumasuki ruang ilmu yang tersusun menjadi taman
Kususur tangga impian ke gedung kebijaksanaan
Kutatap kaca dindingnya yang membingkai putih awan.
Pagi itu aku tiba untuk menerima pelantikan
menyambut sapaan menjawab salam
Daerah damai yang bergelar kampus alam.

Pagi itu setelah kuterima pelantikan
Kugenggam watikah dengan jemari
yang membilang keraguan
Apakah yang dapat kuberi
kepada sebuah kecukupan
Di manakah sebenarnya petak
tempat akan diletak
diriku yang keasingan bentuk dan corak.

Namun hening pagi membuka dimensi
Mendengar bicara seorang Naib Canselor
Yang meyakinkan dengan pekerti dan kata-kata
Pendidikan bukan semata kepakaran teknikal
Tapi pembinaan minda cekal
pemupukan budi dan akal
falsafah dan sastera
mengajar pengalaman manusia
membina minda kritis
keupayaan menganalisis –
Dalam dunia penuh krisis.

Aku pun telah menyedari
Revolusi industri
Menghidangkan canggih peralatan
Dan kuasa rangkaian
namun tanpa rasa dan bahasa
komunikasi terhenti
segalanya mati di hujung jari.

Namun takdir menentukan
Sayangnya setelah terbina keyakinan
Kita terkandas di perjalanan
Lebuh raya tersekat tersadai semua pesawat
Dalam ujian yang amat berat.

Laut tenang kapal berlabuh,
Tidak berdaya mengangkat sauh,
Hati terkenang ke Ulu Pauh,
Kini kita terpisah jauh.

Di sini aku mendengar kata-kata
Yang dibina bukan jentera
Tapi kehidupan yang sejahtera
Terima kasih UniMap
Terima kasih untuk sebuah sanjungan
Terima kasih untuk sebuah pengalaman.

Nota | Sajak ini dibaca dalam majlis Malam Kemuncak Sayembara Deklamasi Puisi Artistik Hari Malaysia pada 27 Ogos 2021. Universiti Malaysia Perlis (UniMap) menjadi penganjur utama dengan kerjasama Dewan Bahasa dan Pustaka Wilayah Utara, Persatuan Pemuisi Nasional (PEMUISI) dan Angkatan Sasterawan Indera Perlis (AKSARA). Majlis ini turut merayakan Sambutan 20 Tahun Penubuhan UniMap.

Saya diminta membaca puisi pada majlis itu. Seikhlasnya, saya menulis apa-apa yang saya anggap sesuai dengan perayaan 20 Tahun UniMap. Puisi ini menyatakan penghargaan kepada sebuah universiti kejuruteraan yang turut menyemarakkan kegiatan sastera. Turut membaca puisi pada majlis tersebut ialah Naib Chanselor Profesor Dr. Zaliman Sauli dan Timbalan Naib Chanselor Profesor Dr. Mohd Fo’ad Sakdan.

UniMap telah melantik saya menjadi Profesor Adjung pada tahun 2019. Sejak itu, UniMap telah menganjurkan Syarahan Sasterawan Negara yang turut diserikan oleh keberangkatan Tuanku Canselor. Kami juga telah menganjurkan bengkel pantun dan penulisan puisi moden.

Paling menyentuh rasa ialah tersedianya sebuah ruang pameran khas yang dinamakan Sudut Sasterawan Negara Zurinah Hassan. Ruang yang terletak di Perpustakaan Tuanku Syed Faizuddin Putra ini mempamerkan lukisan-lukisan yang merupakan ekspresi daripada puisi-puisi saya. Selain itu, mereka juga mempamerkan sebuah sajak saya pada dinding berhampiran pintu masuk utama perpustakaan tersebut.


Kritikan Tidak Profesional Bawa Persepsi Negatif

Kota Bharu – Kritikan sastera selalu disalah anggap dan dipandang serong kerana ditulis oleh mereka yang tidak mempunyai illmu tentangnya sekali gus menjadikannya berat sebelah dan tidak bersifat objektif.

Selain itu, sifat kritikan sastera yang agak teknikal menyebabkan tulisannya kurang difahami oleh pembaca yang kurang pengetahuan tentangnya dan menjadikan genre itu sedikit tenggelam berbanding dengan genre lain dalam sastera, misalnya novel, puisi atau cerpen.

Mantan pensyarah Universiti Sains Malaysia, Datuk Dr. Sohaimi Abdul Aziz, berkata kritikan sastera bukanlah genre yang baharu di Malaysia. Sebaliknya penulisan kritikan sudah dimulai pada tahun 1949 menerusi karya kritikan Aminuddin Baki terhadap novel Arena Wati.

“Bagaimanapun, disebabkan kritikan ini bersifat akademik selain dikaji dan ditulis kebanyakannya oleh pensyarah universiti, ia lebih dikenali dalam kalangan warga universiti.

“Sedangkan kritikan berperanan dalam membantu perkembangan sastera,” katanya dalam Syarahan Perdana A. Kadir Adabi 2021 Siri ke-5, “Kritik Memandaikan Pembaca dan Pengkarya Sastera” yang dimudahcarakan oleh pengarang, Rosli K. Matari menerusi laman Facebook Dewan Bahasa dan Pustaka, pagi tadi.

Sohaimi berkata, kritikan sastera merupakan sejenis tulisan yang menganalisis dan melakukan apresiasi yang mendalam tentang karya sastera oleh mereka yang pakar. Kaedah penulisannya berasaskan prinsip tertentu dan perlu dipelajari.

Katanya, kritikan sastera berbeza daripada ulasan buku walaupun ada juga ulasan buku yang baik dan boleh dikategorikan sebagai kritikan.

“Umumnya, kritikan sastera ini ditemui dalam jurnal, buku dan majalah. Kritikan sastera digunakan sebagai sebahagian wahana memandaikan bangsa.

“Menerusinya, sesebuah karya itu dibedah dengan sebaiknya dan meletakkan satu standard kepada pembaca juga pengarang untuk dicapai.

“Ia juga membolehkan pembaca dan pengarang memilih karya sastera bermutu untuk dibaca, sekali gus menjadikan individu itu lebih menikmati karya dan menghargainya,” katanya.

Malah tegas beliau, sebagai pengarang kritikan sastera juga mampu menguatkan kreativiti yang kemudiannya mencetuskan idea untuk menghasilkan karya yang baharu.

Sohaimi berpandangan kritikan sastera juga seharusnya memberi pemahaman yang komprehensif, sistematik dan objektif. Genre ini juga berperanan untuk mengajak pembaca berfikir dan merenung mengenai karya berkenaan.

“Ia juga berfungsi memberi pertimbangan kepada pembaca mengenai kelemahan juga kekuatan karya. Menerusinya juga, pembaca mendapat informasi yang lebih terperinci,” katanya.


UNESCO Iktiraf Enam Program Celik Huruf Digital Sempena Hari Literasi Antarabangsa

Untuk mendapatkan maklumat terkini, ikuti kami melalui Telegram

New York – Enam program celik huruf cemerlang dari Ivory Coast, Mesir, Guatemala, India, Mexico, dan Afrika Selatan memenangi Hadiah Literasi Antarabangsa sempena Hari Literasi Antarabangsa yang disambut pada setiap 8 September.

Hadiah yang dianugerahkan oleh Pertubuhan Pendidikan, Sains dan Kebudayaan Bangsa-Bangsa Bersatu (UNESCO) itu, mengiktiraf program yang membantu golongan pelajar belajar membaca serta menulis berdasarkan teknologi.

Ketua Pengarah UNESCO, Audrey Azoulay, berkata program-program itu berjaya mengubah kehidupan ribuan kanak-kanak, remaja, wanita, dan orang dewasa yang terpinggir.

“Literasi memperkasa manusia dan mengembangkan kebolehan serta kebebasan memilih mereka,” katanya, seperti dalam kenyataan UNESCO di laman webnya.

Mengikut statistik, sekurang-kurangnya 773 juta golongan muda dan dewasa di dunia masih belum dapat membaca serta menulis, manakala 250 juta kanak-kanak gagal memperoleh kemahiran literasi asas. Begitu juga lebih ramai wanita buta huruf berbanding dengan lelaki, malah kaum Hawa semakin ketinggalan dalam persekitaran digital.

Lebih malang, situasi itu dijangka memburuk dengan gangguan persekolahan akibat COVID-19, menyebabkan kehilangan peluang pembelajaran dengan 23.8 juta kanak-kanak dan remaja lagi dianggarkan tercicir atau tidak memiliki akses kepada sekolah pada tahun ini akibat impak pandemik terhadap ekonomi sahaja.

Anugerah itu disampaikan pada Persidangan Antarabangsa Literasi untuk Pemulihan Berasaskan Manusia: Mendekatkan Pemisahan Digital yang dianjurkan secara maya pada 8 dan 9 September.

Tiga anugerah masing-masing dari Guatemala, India dan Afrika Selatan dianugerahkan Hadiah Literasi King Sejong UNESCO yang mengiktiraf sumbangan pembangunan literasi berasaskan bahasa ibunda yang ditaja oleh Kerajaan Korea Selatan.

Anugerah pertama dimenangi oleh Program Penyiaran Cerita Dwibahasa yang mempromosi literasi secara interaktif di kawasan pedalaman Guatemala, dianjurkan oleh Limitless Horizons Ixil (LHI).

Sebagai pertubuhan bukan kerajaan (NGO), LHI menumpukan usaha terhadap isu ketidakseimbangan gender dan meningkatkan penghasilan pendidikan di Chajul sejak tahun 2004. Prakarsa ini menggunakan pendekatan pembelajaran jarak jauh dengan mengoptimumkan penggunaan radio, televisyen dan perpustakaan komuniti kepada generasi muda Maya Ixil yang berhadapan dengan risiko tercicir daripada sekolah kerana pandemik COVID-19.

Anugerah kedua pula diraih oleh Institut Sekolah Terbuka Kebangsaan (NIOS), India yang membolehkan orang kurang upaya (OKU) mendapat akses pendidikan menggunakan teknologi bahan pembelajaran inklusif terhadap kandungan berasaskan bahasa isyarat India.

Sebagai organisasi autonomi di bawah Kementerian Pendidikan India, NIOS menyediakan pendidikan berkualiti kepada semua dengan pembelajaran terbuka dan jarak jauh, sekali gus menjadi antara program sekolah terbuka terbesar di dunia dengan jumlah kumulatif jutaan pelajar.

Beroperasi sejak tahun 2016, program itu menumpukan keperluan pendidikan kepada OKU dan kumpulan minoriti lain dengan menawarkan persekitaran inklusif dan memberikan pilihan subjek fleksibel kepada pelajar. Mereka bukan saja boleh meningkatkan keupayaan akademik, bahkan memperoleh kemahiran vokasional.

Anugerah ketiga pula diberikan kepada Yayasan Sastera Kanak-kanak Puku yang mempromosikan sastera kanak-kanak dalam bahasa orang asal di Afrika Selatan. Sebagai NGO yang ditubuhkan pada tahun 2009, yayasan itu bertujuan untuk mempromosikan budaya membaca dan perkembangan buku untuk membantu kanak-kanak, khususnya yang mendiami kawasan miskin memperoleh akses kepada buku dalam semua bahasa etnik di Afrika Selatan.

Di bawah program itu, bengkel dan aktiviti sosial media diadakan untuk melatih tukang cerita, penulis, guru, pustakawan, pelatih bahasa, aktivis budaya dan literasi, serta ahli akademik dalam komuniti bahasa orang asal, khususnya untuk mengajar kanak-kanak.

Sepanjang pandemik COVID-19 ini, Puku menganjurkan webinar bersiri buat julung-julung kalinya dalam bahasa orang asal dalam kalangan dan antara pelbagai komuniti linguistik melalui radio serta media sosial.

Setiap pemenang Hadiah Literasi King Sejong UNESCO menerima pingat, diploma dan hadiah wang tunai bernilai AS$20 000 (RM83 100).

Tiga lagi pemenang menerima Hadiah Confucius untuk Literasi UNESCO yang mengiktiraf sumbangan mereka terhadap kenal huruf fungsian (functional literacy) dan memanfaatkan persekitaran teknologi dalam usaha menyokong golongan dewasa di kawasan pedalaman serta remaja keciciran sekolah.

Penerima pertama hadiah ditaja oleh Kerajaan China itu ialah “Building & Growing” di Construyendo y Creciendo, Mexico, iaitu NGO yang ditubuhkan pada tahun 2006 untuk memberikan peluang kedua kepada mereka yang memiliki kemahiran literasi rendah atau buta huruf, khususnya pekerja kontrak dan komuniti mereka bagi memperoleh pendidikan berkualiti, diiktiraf dan menyeluruh.

Program “Building & Growing” memfokuskan penyediaan pendidikan literasi secara digital dan inklusif di tapak pembinaan dan kelas bergerak serta jarak jauh, sekali gus membawa persekitaran pembelajaran kepada pelajar hingga dapat meruntuhkan tembok ekonomi, sosial dan psikologi bagi memperoleh pendidikan serta kemahiran digital penting.

Pemenang kedua hadiah ini pula diraih oleh Universiti Ain-Shams di Mesir yang menjalankan kelas literasi secara dalam talian untuk penduduk pedalaman. Dianjurkan oleh Jabatan Perkhidmatan Sosial dan Pembangunan Persekitaran universiti ketiga tertua di negara itu, jabatan ini memberikan perkhidmatan pembangunan komuniti kepada golongan miskin, terpinggir dan kampung berkeperluan serta petempatan.

Projek itu memanfaatkan teknologi digital dalam latihan literasi untuk memperkasa pelajar, khususnya di kawasan pedalaman dan peserta Program Literasi Kebangsaan dengan menyediakan pendidikan, ekonomi serta perkhidmatan sosial kepada mereka. Ia juga menggunakan program insentif dan latihan untuk menggalakkan penyertaan mahasiswa sebagai guru literasi.

Sepanjang krisis pandemik, fokus terarah kepada teknologi dan pembelajaran jarak jauh melalui penggunaan bahan cetak, televisyen, mesej teks, dan platform dalam talian seperti YouTube.

Penerima ketiga pula ialah Persatuan Guru Literasi yang Menggunakan Teknologi Maklumat dan Komunikasi (GA-TIC) di Ivory Coast yang menawarkan kenal huruf fungsian kepada penjaja di Abidjan.

Baru ditubuhkan pada tahun 2017, NGO ini berkepakaran dalam pembinaan kapasiti dalam bidang itu dengan menggunakan teknologi digital kepada penjaja dalam kalangan wanita di negara itu.

Objektifnya untuk memperkasa penerima yang terdiri daripada 95 peratus wanita dan meningkatkan kemahiran membaca, menulis dan aritmetik untuk memperbaiki aktiviti menjana pendapatan.

Ketiga-tiga penerima Hadiah Literasi King Sejong UNESCO menerima pingat, diploma dan hadiah wang tunai bernilai AS$30 000 (RM124 600).


Pohon Merdeka

Untuk mendapatkan maklumat terkini, ikuti kami melalui Telegram

Bunga merdeka
yang dahulu kauhidu harumnya itu
masihkah di tanganmu
atau telah jatuh ke tanah
tidak kaupandang lagi

Pohonnya yang mendewasa
subur dan menaungi kita
berdasawarsa lamanya
adakah masih kaubaja
dan kaupedulikan
ketika tanganmu memetik buahnya
seraya menikmati kemanisannya
atau kaulupakan
kerana tabii serakah
budi tidak perlu dikenang
merasa tidak semestinya memberi
hidup nafsu nafsi
kerana katamu kubur sendiri-sendiri

Maka jika pohon berjasa itu
dimakan anai-anai
mungkinkah kaubiarkan sahaja
selama buahnya dapat kautuai
Haramlah hukumnya
kaumakan buah yang pohonnya kauabaikan
menjadi darah dan daging yang kotor
tiada barakah padanya
Kepada yang masih bermaruah
dan tahu akan erti amanah
kata pupuk pohon merdeka
kerana justeru di sinilah bersemi
cinta yang abadi dan murni
tempat kita mengecap
pelbagai nikmat
dan sewajarnya tempat
kita berbakti dan berkhidmat.

Puisi ini merupakan antara 55 puisi yang terhimpun dalam kumpulan puisi Mencari Makna Diri.


Kerajaan Arah Tangkap Sasterawan Nicaragua, Dituduh Menghasut dan Konspirasi

Managua – Sasterawan Nicaragua yang pernah dinobatkan dengan anugerah sastera bahasa Sepanyol paling berprestij di dunia, Sergio Ramirez, menjadi antara individu terkini sasaran pihak pendakwaan negara itu.

Ramirez menjadi tokoh pembangkang ke-37 yang dituduh berkomplot menentang negara berdasarkan undang-undang yang diluluskan di Parlimen Nicaragua pada Disember lalu. Turut dituduh ialah tujuh calon presiden.

Waran tangkap dikeluarkan oleh pendakwa raya terhadap novelis yang pernah memenangi Premio Cervantes (Hadiah Cervantes) pada tahun 2017 itu, ketika negara Amerika Selatan itu semakin menghampiri pilihan raya umum.

Ramirez yang kini berusia 78 tahun pernah berkhidmat sebagai pembantu Presiden Daniel Ortega, tetapi kini menjadi antara pembangkang kepada kerajaan berhaluan kiri terbabit.

Dalam pertuduhan yang dikemukakan oleh pendakwa raya itu, Ramirez dituduh mengeluarkan kenyataan menghasut kebencian dan konspirasi seperti yang dilemparkan kepada calon-calon presiden yang menentang Ortega.

Selain tuduhan hasutan itu, Ramirez turut dituduh menerima rasuah daripada Yayasan Violeta Barrios Chamorro yang didakwa dengan pengubahan wang haram dan mengancam kedaulatan negara.

Bagaimanapun, Ramirez sudah meninggalkan negara itu pada bulan Jun lalu selepas dipanggil menjadi saksi kes membabitkan yayasan itu.

Tidak cukup dengan tuduhan itu, Ramirez turut didakwa menerima wang daripada organisasi budaya, Yayasan Luisa Mercado, kononnya untuk mengkucar-kacirkan negara.

Ramirez sebenarnya penyokong kuat kerajaan Sandinista yang berkuasa pada tahun 1979, malah pernah menjawat jawatan Naib Presiden ketika penggal pertama pemerintahan Ortega bermula tahun 1985 hingga 1990.

Bagaimanapun, Ramirez mula dilihat bercanggah dengan parti pimpinan Ortega, iaitu National Liberation Front, lima tahun kemudian.

Antara novel terkenal Ramirez ialah Divine Punishment dan Margarita, How Beautiful the Sea yang turut menerima Hadiah Alfaguara pada tahun 1998.

Novel Divine Punishment dihasilkan oleh Ramirez ketika masih menjawat Naib Presiden Nicaragua itu, diangkat daripada kejadian jenayah sebenar dengan menggunakan bahan seperti kertas pendakwaan dan laporan mahkamah, selain wawancara dan surat tertuduh.


Si Mata Helang Pengarang Kedua

Untuk mendapatkan maklumat terkini, ikuti kami melalui Telegram

Nor Muhamad merenung kembali tugas beratnya sebagai editor di Bahagian Buku Sastera, yang perlu menjadi “pengarang kedua” kepada pengarang, perlu menjadi “si mata helang” yang tajam.

Pengalaman yang dimiliki oleh setiap insan pasti berbeza-beza, dan tidak pernah sama dari aspek rasa melalui jiwa. Begitulah dalam bidang kerjaya, pengalaman yang luas membuatkan seseorang itu yakin untuk menuturkan kata-kata atau hujah, pandangan dan pendapat, penyampaian hikmah dan tunjuk ajar, dan kadangkala dianggap sebagai pakar rujuk untuk sesuatu perkara. Dalam hal yang berkait dalam bidang kerjaya “si mata helang”, cabarannya tertumpu pada pemaknaan idea sebenar yang disampaikan oleh pengarang. Di situlah terciptanya sebuah keberhasilan karya yang hebat sehingga diperkatakan sepanjang zaman. Seolah-olah karya itu hidup dengan wataknya yang tersendiri, walaupun pengarangnya telah berpindah ke alam abadi.

Dengan gaya bahasa yang tepat, cermat dan pengajaran yang mengandungi hikmat, sesebuah karya itu dapat berdiri sendiri yang serta-merta memberikan nilai kejayaan pada karya tersebut. Selain pengarang yang menggarapkan idea dan pemilihan tepat untuk alur penulisannya, si mata helanglah yang berperanan besar untuk menambahkan nilai estetika pada penulisan pengarang. Si mata helang bukanlah semata-mata seorang pengurus yang hanya bijak mengurus belanjawan, penyediaan laporan dan surat-menyurat, tetapi seorang pemikir yang wajar merentas dunia pemikiran pengarang, yang seolah-olah perlu berada pada tahap ataupun satu lapisan yang lebih tinggi dalam pembentukan idealisme dan intelektualisme daripada pengarang. Dia juga perlu menguasai pelbagai cabang ilmu bagi mengangkat martabatnya sesuai pada tempatnya.

Persoalannya, siapakah si mata helang? Dia ialah editor. Ya, editor. Tugasnya membina judul baharu dan pengarang, mendapatkan karya terbaik daripada pengarang, serta menguruskan sesebuah manuskrip atau makalah sehingga terhasilnya sebuah buku atau majalah. Fungsi dan peranannya amatlah besar, bukan sekadar menguruskan sesebuah manuskrip atau majalah sehingga terbit karya pengarang tetapi dialah manusia pertama yang meletakkan “kepercayaan” bahawa karya itu bermanfaat untuk membangunkan pemikiran dan sahsiah insan, atau menjadi orang tengah dalam penyebaran ilmu buat para pembaca. Sekiranya nilai manfaat itu kurang dan naskhah itu cenderung pada titik keburukan, bukankah hal ini dipersoalkan di akhirat kelak? Begitu juga dengan para pengarang, nukilan penanya menjadi amal yang dipertanggungjawabkan pada hari kebangkitan.

Ada segelintir manusia yang tidak kenal akan dunia editorial beranggapan bahawa menguruskan manuskrip atau makalah sehingga terbit ialah kerja yang mudah dan hanya perlu suntingan bahasa atau ejaan semata-mata. Anggapan seperti itu sesuatu yang tidak berasas, dan mustahil begitu prosesnya. Sedangkan si mata helang sering waspada dalam dunianya, tidak pernah tenteram selagi tidak dapat diterbitkan. Begitu jugalah karya yang telah diterbitkan, dia tidak akan pernah tenteram seandainya naskhah yang ditangani itu masih ada kesalahan (ejaan atau fakta), atau tidak tepat pada pemilihan kata dan diksinya.

Apa-apa kejayaan hinggalah tercapainya kejayaan si mata helang bergantung pada sikap dan ikhlasnya. Tiada kayu ukur yang dapat menilai tahap ikhlas si mata helang melainkan diri mereka sendiri yang dapat menilainya. Perkataan yang sering didengar; “sekadar makan gaji”, “asal jadi”, “asal siap”, memberikan bencana pada sebuah kerjaya. Dan “kemusnahan” itu bukan sekadar pada kerjaya tetapi terpalit pada hasil karya yang diusahakan.

Dari awal penerimaan bahan, si mata helang akan menelitinya satu per satu. Bermula dengan sehelai kertas daripada pengirimnya, siapakah pengarangnya; manuskrip; bahan awalan dan bahan akhiran karya; dan sinopsis karya (sekiranya diberikan oleh pengarang untuk memudahkan si mata helang membuat semakan). Begitu juga beberapa dokumen yang perlu diisi oleh pengarang agar tidak ada implikasi undang-undang setelah karya tersebut berjaya diterbitkan. Setelah itu, sekiranya tidak memenuhi spesifikasi atau kriteria penulisan, perlu dipulangkan semula kepada pengarang untuk proses penambahbaikan. Dan, proses penambahbaikan perlulah dinyatakan hal yang kurang dan hal yang perlu ditambah, atau seandainya tidak sesuai diterbitkan, nyatakan alasannya agar pengarang faham dan tahu bentuk penulisan yang baik sebagaimana yang diinginkan. Dengan harapan, pengarang terus berusaha memberi nafas baharu dalam karyanya, bukannya “membunuh” kreativiti dan usaha pengarang.

Pada tingkat yang seterusnya ialah proses penilaian. Peringkat ini memerlukan tahap ilmu yang begitu luas bagi menilai secara keseluruhan kekuatan dan kelemahan karya pengarang. Bukan perkara yang mudah untuk memberi keputusan, sama ada “menolak karya” atau “menerima karya”. Ada dua kaedah yang boleh digunakan dalam proses penilaian. Pertama ialah si mata helang yang menilai sendiri berdasarkan tahap ilmu yang dimiliki. Kedua adalah dengan menyerahkan karya pengarang kepada panel penilai yang sesuai dalam bidangnya. Peringkat inilah sebenarnya saringan kedua sesebuah karya yang meletakkan si mata helang itu sebagai pemikir yang matang dan adil, bukan kerana nama pengarang “besar” atau pengarang “kecil”, atau yang baru bertatih sebagai alasan untuk menerima karya atau menolak karya.

Sekiranya si mata helang itu kekurangan ilmu tentang genre atau bidang, maka tewas juga akhirnya sehingga diterima karya yang dianggap lemah untuk diterbitkan. Proses penilaian yang baik memungkinkan mudahnya hala tuju karya diproses tanpa ada lagi halangan dan rintangan. Kesannya, tidak ada lagi kenyataan atau rungutan si mata helang semasa proses suntingan.

“Walaupun karya kreatif, tapi fakta salah, sumber petikan pun tidak dimasukkan. Macam mana nak terbit?”

Kegagalan pada peringkat inilah yang memberi kesan buruk pada tempoh masa yang ditetapkan bagi sesebuah karya pengarang untuk diterbitkan. Malah, emosi serta motivasi si mata helang juga berasa terganggu. Pada peringkat penilaian karya oleh si mata helang, karya yang perlu dibaiki wajarlah diserahkan kepada penulis untuk proses penambahbaikan, bukannya bersikap sunyi sepi tanpa mengambil peduli. Seorang pengarang yang berjiwa besar, biasanya menerima sebarang cadangan daripada si mata helang dengan hati terbuka dan berlapang dada.

“Manuskrip ini lulus.” Sepakat jawatankuasa yang bersidang. Kejayaan pertama diperoleh. Beralihlah kepada proses suntingan, buang sana, ganti sini, ubah sana, ubah sini. Apa yang tidak tepat perlu dibaiki. Apa yang kurang perlu ditambah. Apa yang dianggap “membazir” perlulah dibuang sehingga ada kesan merah pada perisian Microsoft Word dengan penggunaan track changes. Pada peringkat ini pula ketelitian tertumpu pada bahasa, istilah, aksara, sumber fakta, dan gaya bahasa. Namun, perlu diakui, setiap pengarang mempunyai gaya penulisannya yang tersendiri, tidak akan sama alur dan lenggoknya.

Si mata helang wajar juga menguasai gaya kepengarangan setiap pengarang agar tidak terdedah dengan pentafsiran yang salah. Misalnya, dalam karya kreatif, pengarang seperti Zaharah Nawawi, Adibah Amin, S.M. Zakir, dan Malim Ghozali PK (sekadar menyebut beberapa nama) adalah berbeza-beza gaya penulisannya. Biasanya, seorang peneliti dan pembaca karya pengarang tertentu akan kenal gaya penulisan setiap pengarang, tanpa perlu melihat nama penulis yang tercatat di hadapan buku. Ketelitian pada peringkat suntingan juga yang membawa si mata helang masuk ke dalam dunia pemikiran pengarang, dan kenal setiap identiti gaya kepengarangan setiap pengarang.

Kejayaan kedua si mata helang ialah karya yang ditanganinya berhasil diterbitkan. Ada yang memberi pandangan, mengapa perlu berbangga sedangkan nama pengarang di hadapan kulit buku, bukannya nama si mata helang. Bagi si mata helang, karya yang ditangani seolah-olah dia menjaga wanita yang sarat mengandung, hinggalah saatnya wanita itu bersalin dan melahirkan cahaya mata. Si mata helanglah bertindak sebagai bidan, dialah yang menyambut bayi, memotong tali pusat, menguruskan bayi tersebut. Begitulah naskhah yang terbit, yang diibaratkan seperti bayi. Munculnya daripada tiada kepada ada.

Adakah si mata helang perlu banyak membaca dan meneliti naskhah sedia ada? Jawapannya ialah benar. Mustahil untuk si mata helang mampu menguasai ilmu suntingan yang baik sekiranya dia seorang yang malas membaca dan kurang meneliti karya pengarang lain. Penguasaan suntingan bukan sekadar pada tanda baca atau ejaan, tetapi bagaimana pintarnya si mata helang mengolah karya agar bahasanya tidak terbelit-belit dan mudah untuk dibaca dan difahami oleh pembaca. Pernah suatu ketika, si mata helang digelar sebagai “pengurus tanda petik” atau “pengurus ejaan”. Ertinya, kritikan itu yang mampu menyedarkan kekurangan si mata helang, dan mengambil kritikan itu sebagai satu dorongan untuk berubah ke arah yang lebih baik, sesuai dengan martabatnya, SI MATA HELANG!

Sebagai si mata helang, sesebuah karya yang diusahakan hingga terbit wajar didedahkan kepada masyarakat agar mereka tahu wujudnya naskhah bermutu dan mereka tahu di institusi si mata helang itu didiami oleh para intelektual yang pandai menyusun idea. Begitu juga pada masa kini, ada sesetengah syarikat penyiaran sedang mencari dan menggali khazanah karya untuk projek adaptasi, sama ada telefilem atau filem. Pasukan si mata helanglah yang perlu bersedia kerana mereka pemegang kunci idea setiap para pengarang, dan kesediaan ini mencorakkan satu suasana yang harmoni bagi kelangsungan pada masa akan datang.

Nor Muhamad Mat Zain atau Nur Muhamad Fansuri seorang pendaki gunung yang tegar dan amat intim dengan alam kehijauan fauna. Hasil makalah beliau pernah disiarkan dalam majalah Dewan Budaya dan Portal Gerbang Borneo. Beliau pernah menjadi editor di Bahagian Buku Sastera, Jabatan Penerbitan Dewan Bahasa dan Pustaka dan kini merupakan seorang pegawai di Bahagian Penyelidikan Sastera, Jabatan Dasar dan Penyelidikan Dewan Bahasa dan Pustaka.


Kesusasteraan Berkuasa Membina dan Meruntuhkan Realiti

Untuk mendapatkan maklumat terkini, ikuti kami melalui Telegram

Kota Bharu – Rosli K. Matari, ketika mengendalikan sambungan Bengkel Cerpen Hujung Minggu pada kali ini menegaskan perlunya para penulis agar menjadi manusia ensiklopedia, iaitu insan yang mempunyai ilmu dan berpengetahuan.

“Carilah ruang, dan bacalah apa-apa saja untuk menambah pengetahuan dan sebagai disiplin bantu. Kalau anda tidak genius, anda tidak boleh menjadi pengarang,” tegasnya.

Kehebatan sastera yang mampu membina realiti yang dikatakan oleh Rosli terbukti apabila kisah manusia pertama naik ke bulan, terlebih dahulu ditulis dalam sebuah novel hasil daripada imaginasi penulis sastera.

Cerita yang dimaksudkan ialah The First Men in the Moon karangan H.G. Wells, yang pertama kali diterbitkan secara bersiri dalam majalah The Strand Magazine pada tahun 1900. Karya tersebut kemudiannya diterjemahkan ke dalam bahasa Melayu oleh Abdul Karim bin Mohd. Shariff dengan judul Manusia yang Pertama Di-Bulan (Longman Persekutuan Tanah Melayu, 1963).

Selepas itu, di alam realiti sebenar, barulah terhasilnya pencapaian manusia dalam penerokaan angkasa lepas melalui misi Apollo 11 apabila Neil Armstrong menjadi manusia pertama berjaya menjejakkan kaki ke bulan pada 20 Julai 1969, yang kemudian diingat dengan kata-katanya yang masyhur, “Selangkah kecil bagi seorang manusia, selangkah yang besar untuk kemanusiaan.”

Sesi yang berlangsung lebih dua jam ini, bermula pukul 9.00 malam pada 9 September 2021 yang turut diisi oleh penceramah dengan perkongsian “manfaat membaca kepada penulis”. Rosli menyenaraikan 15 manfaat apabila seseorang penulis itu membaca.

Antaranya ialah dapat mengisi masa lapang, menghibur hati, memperoleh kenikmatan, mengetahui tentang sesuatu perkara, memperkaya ilmu, meningkatkan keintelektualan, mempertajam sensitiviti dan imaginasi, mendinamikkan pemikiran kritis, memanfaatkan hasil bacaan, memperoleh teladan, menguasai kemahiran bahasa, menyumbang kembali pemikiran, amali kegeniusan, menjiwai kemanusiaan, dan terakhir, mampu menambah keterampilan EQ dan ESQ.

Kali ini, penceramah lebih banyak berinteraksi dengan para peserta melalui perkongsian pengalaman bahan bacaan masing-masing. Rosnani Ripin mengakui membaca merupakan satu terapi diri baginya. Manakala Tuan Siti Mastazameatun menyatakan sangat meminati sebuah karya tradisional berjudul Hikayat Gul Bakawali yang diulang bacanya berkali-kali. Baginya, teks sastera klasik tersebut sangat indah dan menakjubkan. Manakala Nik Mohd Hafiz pula menceritakan pengalamannya sendiri yang gemar membaca karya fiksyen sains. Menurut Rosli, antara penulis fiksyen sains Malaysia yang terkenal dan bagus untuk dibaca karyanya ialah Rahmat Haroun dan Ahmad Patria Abdullah.

Rosli juga menerangkan bahawa beliau tidak akan mengajar tentang plot, tema, watak dan unsur-unsur lain cerpen. Baginya, semua itu sudah ada dalam cerpen dan tidak perlu dipelajari untuk menghasilkan cerpen. Hal yang akan diperdalam lagi bagi beberapa siri ceramah seterusnya nanti ialah cara untuk menulis cerpen yang berkesan.


Penerbitan Indie Masih Berperanan dalam Ranah Sastera

Polemik ranah penerbitan tanah air yang berkomposisi daripada pelbagai bentuk dan warna boleh menyerlahkan sisi wacana yang hangat dan berselirat perjalanannya. Penerbitan indie, atau mengikut Sinaganaga Lan Benhussein, dipanggil penerbitan mandiri, juga tidak sepi suara wacananya.

Hal ini diangkat dalam Wacana Pena minggu ke-9 bertajuk  “Penerbit Indie: Merosak atau Membina Sastera Negara?” anjuran Persatuan Penulis Nasional Malaysia (PENA) pada 10 September 2021 (Jumaat), membariskan pengkritik sastera terkenal, Dr. Mana Sikana dan pereka/pemilik penerbitan indie Azalan Hussain (Sinaganaga Lan Benhussein). Dr. Mohamad Saleeh Rahamad turut sama sebagai panel tetap wacana, dengan Mohd Khair Ngadiron sebagai moderator perbincangan.

“Sedikit sebanyak, penerbit indie menyumbang dalam prestasi perbukuan negara,” menurut figura yang ranum dengan kegiatan menerbitkan naskhah indie, Azalan, setara dengan sasaran UNESCO untuk negara mengeluarkan sejumlah buku dalam setahun.

“Berdasarkan jumlah penduduk Malaysia, kita seharusnya menghasilkan 30 ribu judul setiap tahun,“ ujar beliau.

Penerbit-penerbit baharu juga bercambah seperti cendawan dek fenomena penerbitan mandiri ini. Kata Azalan, berikutan ramai orang perbukuan yang makin terlibat dalam proses menerbitkan buku, maka semakin ramai juga para penulis yang dapat berkarya. Hasil pemerhatiannya juga, penulis lama dan baharu yang mendapat platform untuk berkarya juga menarik lebih ramai para pembaca dan peminat sastera. Hal itu sememangnya sesuatu yang tidak boleh dinafikan.

“Namun bagi saya, antara isu yang perlu diatasi ialah keupayaan untuk menembusi pasaran dan penulisan belia masa kini dan masa akan datang, supaya rumah penerbitan indie akan kekal hidup berjalan,” tambah Azalan.

Fenomena indie yang bergerak menentang arus perdana merupakan satu kegiatan yang berlaku secara meluas namun masih memakan masa yang panjang untuk menunjukkan impaknya. Mana Sikana menyentuh fenomena sastera Indonesia yang semakin kaya dan meriah dengan karya mandiri yang berperanan penting dalam usaha mengembangkan kesusasteraan negara mereka.

Mengambil contoh penulis Islami Indonesia yang terkenal, Habiburrahman El Shirezy, beliau dulu juga menerbitkan buku secara mandiri dan kini karyanya sudah tidak pernah lagi dianggap “indie” atas peranan dan sumbangan karyanya kepada ranah sastera negara. Apabila melihat sumbangan karya-karya indie ini terhadap ranah sastera, pada akhir harinya, nilai dan peranan karya itulah yang memainkan peranan.

Mana Sikana juga berpandangan, kedudukan dunia pascamoden kini sudah meleraikan garisan pemisah antara “sastera rendah” dengan “sastera tinggi”. Katanya, “Tujuan pemahaman ini adalah untuk melihat nilai karyanya dahulu, tidak kiralah jika diterbitkan oleh rumah penerbitan indie mahupun perdana.”

Beliau menambah, fitrah indie yang tidak selalunya bersependapat dengan gagasan norma perdana juga merupakan satu pertembungan yang mempunyai peranannya yang tersendiri.

“Kalau boleh, saya harapkan penerbitan sastera indie dan penerbitan sastera perdana ini mampu berjalan sejajar, tapi tidaklah bertemu secara langsung.

“Paling tidak pun, kedua-dua unsur karya ini boleh dan mampu untuk bekerja menaikkan sesama sendiri, kerana pertembungan dan interaksi antara kedua-dua pemikiran ini akan melahirkan gagasan yang tersendiri,” ujarnya lagi.

Saleeh Rahamad malah menegaskan, akan sentiasa ada ruang dan peluang untuk karya penerbitan indie dianalisis, dikaji dan diperbesar dalam wacana sastera. Beliau juga bersetuju dengan pendapat Mana bahawa sastera pascamoden yang menolak perbezaan antara sastera tinggi dengan sastera rendah menjadikan tugas pengkritik dan penelaah untuk melihat kesemua karya yang dihadapankan perlu dikaji, malah dipandang sebagai naratif penggerak dunia budaya sastera.

“Penerbitan indie perlu diteruskan dan dihidupkan, kerana hakikatnya penerbitan perdana juga tidak mampu menampung keperluan dan keupayaan penulis yang luas variasi pemikiran mereka.

“Penerbitan kecil ini mempunyai beberapa kelebihan, seperti mencapai khalayak pembaca yang merentas sempadan, boleh mencetak semula naskhah mengikut kehendak khalayak, dan menyediakan kandungan yang bernafas baharu, malah sebenarnya dari skop sejarah, penulis-penulis daripada penerbitan kecil juga berperanan menghidupkan ranah penulisan,” jelas Saleeh.